Ο θεσμός των μυστηρίων στην Αρχαιότητα | Pronews\n24/04/2016 - 17:41 | Τελευταία ενημέρωση: 09/05/2017 - 13:56\nΤα Μυστήρια είναι ένας θεσμός που τον συναντάμε σε κάθε παραδοσιακή κοινωνία της αρχαιότητας.\nΜε τα Μυστήρια ο άνθρωπος...\nεισέρχεται στη σφαίρα των Θεών. Εκείνη η πανάρχαια εποχή, που ο άνθρωπος ζούσε σε συμφωνία με τη φύση, γυρίζει πάλι πίσω και ο μύθος γίνεται παρών και πραγματικός.Σε όλα τα Μυστήρια βρίσκουμε γνώσεις σχετικά με τη ζωή, το θάνατο, τη μετενσάρκωση, την αθάνατη φύση του ανθρώπου, καθώς και διδασκαλίες σχετικές με την ανθρωπογένεση.\nΗ Μύηση παρουσιάζεται στην αρχαιότητα ως η αποκάλυψη ενός Μυστηρίου. Γι’ αυτό τα αρχαία Μυστήρια και οι Μυήσεις είναι δύο έννοιες πολύ στενά συνδεδεμένες .Σε όλες τις παραδοσιακές κοινωνίες ανακαλύπτουμε τελετές Μύησης:\nΑπό τους αρχαίους πολιτισμούς της Ανατολής , μέχρι τους Προ-κολομβιανούς της Αμερικής, περνώντας από την Αφρική, την Αίγυπτο και την Ευρώπη. Η τελετουργική πράξη και η ύπαρξη τελετών είναι ένα στοιχείο κατεξοχήν ανθρώπινο, έμφυτο στην ανθρώπινη φύση.Όμως ο σημερινός άνθρωπος συνδέει, (ή τα μέσα ενημέρωσης και η παιδεία τον αναγκάζουν να συνδέει) τη λέξη τελετή με κάτι το κακό, άσχημο, επικίνδυνο ή σκοτεινό. Και αυτό συμβαίνει υποσυνείδητα, λόγω ίσως κοινωνικής παρερμηνείας, παρόλο που συχνά χρησιμοποιείται ο όρος αυτός για ουδέτερα φορτισμένες καταστάσεις, όπως π.χ λέμε εναρκτήρια τελετή για αθλητικούς αγώνες, τελετή του γάμου, κλπ.\nΕπικρατεί όμως περισσότερο η αρνητικά φορτισμένη έννοια της λέξης. Τελετή όμως είναι κάθε πράξη που γίνεται με συνείδηση και σκοπιμότητα ( από το ρήμα τελώ, διεξάγω). Αν αυτή η σκοπιμότητα είναι κακή , η τελετή θα είναι κακή, αλλά αν στοχεύει στην επικοινωνία με το ανώτερο, με το πνευματικό , τότε θα είναι καλή. Η ίδια η φύση λειτουργεί με αυτό τον τρόπο, και πολλά ζώα κάνουν τελετές για να επικοινωνήσουν, για να δείξουν αποτελεσματικά κάποια δικά τους μηνύματα.Ακόμα και σήμερα, κατά κάποιον τρόπο, επιβιώνουν οι παραμορφωμένες σκιές των αρχαίων παραδοσιακών κοινωνιών μέσα από τους παραδοσιακούς λαούς των πρωτόγονων κοινωνιών.\nΤο χαρακτηριστικό μιας παραδοσιακής κοινωνίας είναι ότι προσπαθεί, και καταφέρνει, να συνδυάσει τον άνθρωπο με τα δύο του άπειρα, τις δύο ρίζες του: την ουράνια του «Επάνω» και τη γήινη του «Κάτω». Μυθολογίες, θρησκείες, μεταφυσικά και φιλοσοφικά συστήματα εκφράζουν, με το δικό τους τρόπο, αυτά τα δύο αινίγματα. Δύο αινίγματα τα οποία ο άνθρωπος, στην αρχή, αγνοεί και, με την εξέλιξη, επιχειρεί να συνειδητοποιήσει.\nΤα Μυστήρια επέδρασαν στη διαμόρφωση του ανθρώπινου χαρακτήρα και του πνευματικού πολιτισμού των αρχαίων κοινωνιών. Τα Μυστήρια έχουν άμεση σχέση με τη Μύηση, αφού και οι δύο λέξεις κατάγονται από το αρχαίο ελληνικό ρήμα «μυώ», που σημαίνει «κλείνω το στόμα». Δηλαδή κρατώ, φυλάσσω το μυστικό (μύστης). Εδώ ας θυμηθούμε πως το σύμβολο της μύησης στην Αρχαία Αίγυπτο, ήταν η εικόνα του χαμογελαστού θείου παιδιού Ώρου, ο οποίος με το ένα δάκτυλο κλείνει το στόμα του, το οποίο οι Έλληνες το ονόμασαν «Αρποκράτη».\nΗ Μύηση γίνεται δεκτή από τους ανθρωπολόγους ως ένας παγκόσμιος παραδοσιακός, αρχαϊκός θεσμός. Επιτρέπει, ψυχολογικά, το πέρασμα από μια κατάσταση, η οποία θεωρείται κατώτερη, σε μια άλλη, ανώτερη, μέσα από την πραγματοποίηση και τη βίωση μιας ειδικής ιεροτελετουργίας. Είναι το σύνολο τελετών και προφορικών διδασκαλιών, που με τη βοήθειά τους επιτυγχάνεται μια ριζική μεταλλαγή της θρησκευτικής και κοινωνικής κατάστασης αυτού που πρόκειται να μυηθεί.\nΜιλώντας φιλοσοφικά, η Μύηση αντιστοιχεί σε μια οντολογική μεταβολή της υπαρξιακής διαγωγής. Στο τέλος των δοκιμασιών του ο δόκιμος απολαμβάνει μια εντελώς διαφορετική ύπαρξη από αυτή που είχε πριν τη μύηση. Είναι μια τελετή περάσματος, που μιμείται τις δοκιμασίες που σημαδεύουν την πορεία της ανθρώπινης ύπαρξης εκτελώντας τες εκ των προτέρων. Η Μύηση δεν είναι μια διανοητική εκπαίδευση, αλλά μια πορεία εσωτερικής ανανέωσης που παρέχει, ανάμεσα στα άλλα, μια σφαιρική άποψη του κόσμου. Κάθε Μύηση σημαίνει «θάνατο» της παλιάς προσωπικότητας και υιοθέτηση μιας καινούριας πιο αρμονικής προσωπικότητας. Γι’αυτό ο Πλάτων έλεγε : «Ο θάνατος είναι Μύηση». Κάθε μύηση συμπεριλαμβάνει το σχέδιο «Ζωή, Θάνατος και Ανάσταση».\nΟι 3 Μυήσεις\nΟι εθνολόγοι διακρίνουν τρεις διαφορετικούς τύπους μύησης:\n1) Η Φυλετική Μύηση επιβεβαιώνει το πέρασμα από την εφηβεία στην ενηλικίωση. Συνδέεται με μια βιολογική αλλαγή που κάθε άνθρωπος γνωρίζει. Το παιδί αποχωρίζεται από το μητρικό περιβάλλον μέσα στο οποίο ανατράφηκε και υπόκεινται σε δοκιμασίες πριν να επανενταχθεί στην κοινωνία, στην κατάσταση του εφήβου. Έτσι ο νέος ή η νέα κατά τη διάρκεια των μυητικών αυτών ιεροτελεστιών πρέπει να αποδείξει ότι μπορεί να αναλάβει τις ευθύνες του και να δείξει το θάρρος και την αντοχή του. Ο μυούμενος πεθαίνει για να ξαναγεννηθεί, αποποιείται την άγνοια και ασκείται στη γνώση, στην οποία εκπαιδεύεται . με τη Μύηση οι νέοι καθαίρονται, διδάσκονται και εντάσσονται στη νέα τους κατάσταση.\nΗ Μύηση που παραδόθηκε από τους θεσμούς των Μυστηρίων , όπως αυτών της Ίσιδος και του Όσιρη στην Αίγυπτο, της Ελευσίνας ή της Σαμοθράκης στην Ελλάδα, εμφανίζεται σε αυτόν το δεύτερο τύπο. Αυτή η θρησκευτική μύηση δεν εκτυλίσσεται μέσα στους ίδιους τόπους όταν αφορά άντρες και γυναίκες. Οι άντρες την πραγματοποιούν στο εξωτερικό, έτοιμοι να υπερασπιστούν το σύνολο των ανθρώπων, γεννιούνται έτσι στην αστική ζωή. Οι γυναίκες στο πατρικό χωριό τους , μακριά από το φως της μέρας, συγγενεύουν με τις εργασίες της σελήνης, γεννιούνται στην οικιακή ζωή και γίνονται οι πραγματικοί φρουροί της εστίας και της κοινωνικής ζωής.3) Η Μαγική ή Σαμανική Μύηση είναι η πιο εσωτερική από τις μυήσεις και εκείνη που απαιτεί την μεγαλύτερη αποστέρηση. Είναι αυτή που κάνει κάποιον να εγκαταλείψει την φυσική ανθρώπινη κατάσταση για να φτάσει στην κατοχή «υπερφυσικών» δυνάμεων. Η πλήρης καταστροφή της παλιάς προσωπικότητας επιτρέπει στις δυνάμεις του αόρατου να εκφραστούν μέσω του μυημένου. Τίποτα δεν πρέπει να επιβιώσει από τον παλιό άνθρωπο. Αυτή η μαγική μύηση σημαδεύεται γενικά από ένα εκστατικό ταξίδι (όνειρο, όραμα, καταληψία) σε ένα κόσμο από τον οποίο ο υποψήφιος επιστρέφει με κάποιο αριθμό δυνατοτήτων: θεραπεία, μαντική κλπ.Η Μαγική Μύηση επιτρέπει τη δημιουργία ενός κάθετου άξονα ανάμεσα στους 3 κόσμους : τον αρχετυπικό κόσμο, τον ψυχολογικό κόσμο και τον υλικό κόσμο. Ο σαμάνος μπορεί να διαπεράσει τα υλικά επίπεδα και να επικοινωνήσει με τα πιο λεπτά επίπεδα της ύπαρξής του και του Σύμπαντος.2) Η Θρησκευτική Μύηση βεβαιώνει το πέρασμα από το βέβηλο στο Ιερό και επιτρέπει να εισχωρήσει το άτομο στο ιερό. Βέβηλο και Ιερό είναι δύο όψεις της ζωής: το πρώτο οδηγεί στο διασκορπισμό, την πολυπλοκότητα, τη φθορά. Το δεύτερο οδηγεί στο κέντρο, στην ενότητα , στην αναγέννηση.\nΤρεις τελετουργικές φάσεις βρίσκονται σε κάθε τύπο μύησης. Αυτές είναι:\n- Η φάση του χωρισμού, όπου ο υποψήφιος αποκόβεται από το περιβάλλον του.\n- Η φάση της περιθωριοποίησης, κατά τη διάρκεια της οποίας ο υποψήφιος υπόκειται στις δοκιμασίες της μοναξιάς.\n- Η τελική φάση της επανένωσης όπου ο υποψήφιος επανέρχεται στο καινούριο του περιβάλλον.\nΟι τελετές της μύησης φαίνονται πάντα να ακολουθούν μέσα στην αρχαιότητα μια προκαθορισμένη τάξη:\n- Οι προκαταρκτικές τελετές εξαγνισμού.\n- Οι δημόσιες προπαρασκευαστικές θυσίες που ακολουθούνται από τραγούδια , χορούς και λιτανείες.\n- Η μύηση καθαυτή που χωρίζεται η ίδια σε\nα) διαφορετικές δοκιμασίες μέσα στο μυστικό του άδυτου, ή του μαγικού δάσους ( μάχη ενάντια σε τέρατα, τιμωρίες, πέρασμα από πόρτες…)\nβ) η εποπτεία που είναι η θεατρική αναπαράσταση ενός μύθου και διδαχή ενός μυστικού με την έναρξη σκηνικών παιχνιδιών.\nγ) τελικά η τελετή του κλεισίματος που γιορτάζει την επιστροφή του μύστη στη ζωή με χορούς και παιχνίδια.\nΗ Μύηση , όπως λέει ο Μιρσέα Ελιάντ , αποτελεί το πιο σημαντικό πνευματικό φαινόμενο της ιστορίας της Ανθρωπότητας, αφού μεταμορφώνει όλη τη ζωή του ατόμου, κάνοντάς το «ανοιχτό στο πνεύμα», ανοιχτό και ελεύθερο μπροστά σε μια συνειδητή εξέλιξη.\nΜέσα από τις Ιεροτελετουργίες , τις Τελετές και τα τυπικά «γέννησης και θανάτου», ο υποψήφιος βιώνει, συνειδητά, μια κατάσταση της φύσης, η οποία ανήκει στο μέλλον. Έτσι του ανοίγονται οι πόρτες της Σοφίας και του «ΓΝΩΘΙ ΣΑΥΤΟΝ» που είχαμε στους Δελφούς.\nΟ Κικέρωνας, ο μεγάλος Ρωμαίος ιστορικός, ο Πλάτωνας, καθώς και πολλοί άλλοι σοφοί της αρχαιότητας έλεγαν ότι τα Μυστήρια είχαν θρησκευτικό, ηθικό και ευεργετικό χαρακτήρα: ήταν μια Σχολή Ηθικής. Η μεγαλύτερη αυθεντία στον Αποκρυφισμό, στους τελευταίους αιώνες, η Ε.Π.Μπλαβάτσκυ, λέει ότι με τις Μυήσεις, στα Αρχαία Μυστήρια, διδασκόταν η Αρχή των πραγμάτων, η φύση της Ψυχής, η ανάβαση της Συνείδησης, η εξέλιξη του Σύμπαντος. Οι επιστήμες – η ιατρική, η αστρολογία, τα μαθηματικά - και η μουσική διδάσκονταν, βαθιά, στα Μυστήρια, αποτελώντας μια αρμονική σχέση, μια ενότητα.\nΗ καταγωγή των Μυστηρίων είναι σκοτεινή, από ιστορική πλευρά. Σχετικά με αυτά δεν ξέρει κανείς τίποτα, εκτός από λίγες εσωτερικές παραδόσεις οι οποίες παρουσιάζουν να κατάγονται από τους ίδιους τους θεούς. Οι θεοί παρέδωσαν το θεσμό των Μυστηρίων στους πιο προχωρημένους πνευματικά ανθρώπους, διδάσκοντάς τους, μέσα από τη Μύηση, το μυστικό της Αθανασίας και της Αιωνιότητας. Σύμφωνα με ορισμένες παραδόσεις ιμαλαϊκής προέλευσης, η καταγωγή του θεσμού των Μυστηρίων τοποθετείται αρκετά εκατομμύρια χρόνια πίσω.\nΣτην Αρχαία Ινδία και στην Αίγυπτο, κυρίως, συναντάμε τα πιο αρχαία, και πιο γνωστά, ίχνη Μυστηρίων και Μυήσεων. Η ιερή Τριάδα «Μύθος, Τελετή, Μύηση» εκφράζεται εκεί με όλη της την ένταση. Τόσο που επηρεάζει ακόμα, μέχρι και σήμερα, περνώντας από τις δυτικές επιδράσεις της Ελλάδας και της Ρώμης, μέχρι την εμφάνιση του Χριστιανισμού.\nΑς μην ξεχνάμε όμως το αρχαίο μυητικό ρητό του Δωδωναίου Δία: «Ότι υπήρξε, υπάρχει και θα υπάρχει για πάντα».


ΕΠΙΚΟΥΡΟΣ ΙΤΕΑΣ: Σεπτεμβρίου 2013\nΈνα όμορφο βράδυ.\nΠερνούσαν οι εικόνες από εμπρός μας, ωσάν την μετάγγιση του κρασιού από το μεγάλο λαγίνι στο μικρό, ωσάν την φυσική ροή από ένα μικρό, καθάριο ρυάκι προς το μεγάλο ποτάμι. Σταθερά, ομοιόμορφα και με ρυθμό. Και με έναν χαμηλό ήχο ανθρώπινων ομιλιών να τις συνοδεύει, ωσάν το κελάρυσμα του ρυακιού, μεταφέροντάς μας τις ξεναγήσεις, τις εξηγήσεις και την ιστορία των μαρμάρων της αρχαίας Μεσσήνης. Όμορφα, απλά, αληθινά.\nΚυριακή βράδυ στο ''Κυριακοπούλειο'' και οι άνθρωποι από την Αρχαιολογική Υπηρεσία, φρόντισαν για την προβολή του ντοκυμαντέρ της Δρακοπούλου, με θέμα την αναστύλωση, την επαναφορά ζωής όπως πολύ σωστά είπαν, στην αρχαία Μεσσήνη. Τέλειωνε ο Σεπτέμβριος του 2013.\nΛιγοστοί οι παρόντες, παρ' ότι οι κληθέντες ήσαν πολλοί, αλλά αυτό δεν άλλαζε σε τίποτε την αξία της προβολής και την αξιέπαινη προσπάθεια των ανθρώπων της Ι' ΕΠΚΑ Δελφών.\nΚορμός της ταινίας ήταν η ανασκαφική δραστηριότητα, το έργο και η απόψεις του αρχαιολόγου Πέτρου Θέμελη, για την αρχαία Μεσσήνη. Ενός γνωστού μας, λόγω του ''περάσματός'' του από το Μουσείο των Δελφών και όχι μόνον. Μεστός, έως και λυρικός ο λόγος του, με την παράξενη προφορά του ''θ'' και του ''σ'' στην άρθρωσή του και με τις πληροφορίες του για την εξέλιξη και την ανάδειξη της αρχαίας Μεσσήνης, να πλημμυρίζουν την αίθουσα και την ακοή μας. Τον ακούσαμε ξανά να μιλάει για το ''ανοικτό'' Μουσείο και για την φυσική ανάγκη, του να παραμένουν τα όποια αρχαιολογικά ευρήματα, στον τόπο τους, εκεί όπου βρέθηκαν και εκεί όπου τελικά ανήκουν. Για την σχέση των κατοίκων με τα ευρήματα και για την ανάγκη συνύπαρξης του παλαιού με το σύγχρονο. Για την ες αεί, επικοινωνία τους.\nΑξιόλογη η προσπάθεια των ανθρώπων της Αρχαιολογικής Υπηρεσίας. Τις έχουμε ανάγκη αυτού του επιπέδου τις εκδηλώσεις, τις χρειαζόμαστε και μας πρέπουν. Σε όσους. Και θα συστήναμε στην προϊσταμένη τους την κα Ψάλτη, να μην σταματήσει τις όποιες πρωτοβουλίες της, για την συνέχιση της ''επικοινωνίας'' του Αρχαιολογικού Μουσείου Δελφών, με την Τοπική Κοινωνία.\nΚυριακή βράδυ στο ''Κυριακοπούλειο'' κι η αρχαία Μεσσήνη, ανασυστήθηκε, ''ζωντάνεψε'' εμπρός στα μάτια μας. Όμορφα, απλά, αληθινά.\nΑναρτήθηκε από Επίκουρος Ιτέας στις 11:19:00 μ.μ. Δεν υπάρχουν σχόλια:\n''...Φέρτε μια κούπα με κρασί\nγια 'μένα απόψε η βραδυά,\nείναι η τελευταία...''\nΈπαψε να υπάρχει πλέον μαζί μας, η ''Βέμπο του Λαϊκού Τραγουδιού'' όπως την είχε βαπτίσει ο τότε Διευθυντής της ''Columbia'' Μηλιόπουλος, μια μεγάλη Κυρία του Λαϊκού Τραγουδιού, η Πόλυ Πάνου. Με συσσωρευμένα προβλήματα υγείας και μετά από μια δύσκολη και άνιση μάχη τον τελευταίο καιρό, ''έφυγε'' για να συναντήσει τους δικούς της, τους παλιούς και καταξιωμένους ανθρώπους του ''σιναφιού'' της. Και πρώτον απ' όλους, τον Mέντωρά της, τον Γρηγόρη Μπιθικώτση. Τον άνθρωπο ο οποίος την ανακάλυψε εντελώς τυχαία σε ηλικία 10 χρονών στην Πάτρα και σε ένα χρόνο την καθιέρωσε στο λαϊκό μουσικό στερέωμα και στην τότε ελληνική δισκογραφία.\nΗ Πόλυ Πάνου (Πολυτίμη Κολιοπάνου το πραγματικό της όνομα), γεννήθηκε στις 28 Οκτωβρίου 1940, σημαδιακή ημέρα για την Ελλάδα και το 1950, πήρε το πρώτο της βραβείο σε έναν μουσικό διαγωνισμό, ανάμεσα σε 260 παιδιά. Το 1951 τραγούδησε σε διάφορα κέντρα με την ορχήστρα του Μπιθικώτση. Και τελικά ''έφυγε'' προ ημερών, στα 73 της.\nΤο δισκογραφικό της έργο είναι τεράστιο. Ενδεικτικά και μόνον αναφέρουμε μερικές από τις μεγάλες επιτυχίες της, σημειώνοντας ότι δεν πρέπει να υπάρχει Έλληνας, εντός και εκτός Ελλάδος, ο οποίος να μην έχει σιγοτραγουδήσει κάποια από αυτές.\n- ''Ένα σφάλμα έκανα''\n- ''Πάρε το δαχτυλίδι μου''\n- ''Μεσ' την πολλή σκοτούρα μου''\n- ''Άλλα μου λέν' τα μάτια σου''\n- ''Τι σού 'κανα και πίνεις''.\nΤο πλοίο εσαλπάρησε λοιπόν και για την Πόλυ Πάνου.\nΑΝΤΙΚΑΤΑΣΤΑΣΗ ΔΙΚΤΥΟΥ ΥΔΡΕΥΣΕΩΣ ΙΤΕΑΣ : ΕΠΑΝΑΔΗΜΟΠΡΑΤΗΣΗ!...\nΔημοσιεύουμε την απόφαση της Οικονομικής Επιτροπής του Δήμου Δελφών για την τελική έκβαση της ανάθεσης του τόσο ταλαιπωρημένου (από πολλές απόψεις) έργου, της αντικατάστασης του δικτύου ύδρευσης της Ιτέας. Η υπόθεση είναι γνωστή. Δημοπράτηση, ενστάσεις, ανάθεση και εκ νέου ανάθεση εν τέλει στην εταιρεία ''Γεωδομή Α.Τ.Ε.''. Ακολούθησε ένας νέος κύκλος ενστάσεων, αρνήσεων και εξωδίκων ανάμεσα στην Δ/νση Τεχνικών Υπηρεσιών του Δήμου και την Εταιρεία. Και φτάνουμε τελικώς στην συγκεκριμένη απόφαση της 24ης Σεπτεμβρίου 2013, όπου για λόγους γραφειοκρατίας και πρωτοκόλλου, η Οικονομική Επιτροπή αποδέχεται τις ενστάσεις της Εταιρείας ''Γεωδομή Α.Τ.Ε.'' και προτείνει (στον Δήμο), την μη συνέχιση του έργου και την επαναδημοπράτησή του.\nΚάτι δεν ''πήγε'' καλά, κάτι δεν έγινε καλά και κάποιος ή κάποιοι έχουν να δώσουν έναν λόγο για αυτό. Πέραν της καθυστέρησης, υπάρχει και το θέμα της χρηματοδότησης του έργου. Και μέχρι να επαναδημοπρατηθεί (όταν και εφ' όσον...), η Ιτέα θα εξακολουθήσει να υδρεύεται από το υπάρχον και για λόγους ευνοήτους, μη χαρακτηριζόμενο δίκτυο. Στην υγειά μας!..\nΜε αφορμή σχολιασμό και την δημιουργία μιάς παρανόησης από το σχετικό μας άρθρο της 24ης Σεπτεμβρίου, για την κατάληψη η οποία είναι σε εξέλιξη στο Λύκειο Ιτέας, έχουμε υποχρέωση να ''διορθώσουμε'' και προς αποφυγή παρεξηγήσεων ότι:\nΟι Σύλλογοι Γονέων και Κηδεμόνων στηρίζουν τα αιτήματα των Καθηγητών και συμπαρίστανται στον αγώνα τους, δηλαδή είναι μαζί τους. Με τους Καθηγητές εννοείται. Και βεβαίως δεν έχουν καμμία σχέση με την κατάληψη ή την παρότρυνση για αυτήν.\nΘεωρούμε ότι είναι απαραίτητη η διευκρίνηση, μιας κι εμείς δεν έχουμε καμμία άλλη πληροφόρηση εκτός από την ίδια την κοινή ανακοίνωση των 4 Συλλόγων Γονέων και Κηδεμόνων (δημοσιευμένη από το blog στις 24-9-2013) και βεβαίως δεν είναι δυνατόν να ''κατασκευάσουμε'' από μόνοι μας ανακοινώσεις.\nΛυπούμαστε για την παρανόηση και εκφράζουμε για μια ακόμη φορά την συμπαράστασή μας στον αγώνα και των Καθηγητών και των μαθητών.\nΣήμερα το βράδυ και ώρα 20:00' στο ''Κυριακοπούλειο'', όπως είναι γνωστό, θα πραγματοποιηθεί η προγραμματισμένη εκδήλωση για την επέτειο της Ναυμαχίας της Αγκάλης. Θα υπάρξουν χαιρετισμοί, θα υπάρξει αναφορά στα ιστορικά γεγονότα, καθώς επίσης και ένα μικρό μουσικό πρόγραμμα από την Φιλαρμονική της Ιτέας, την Μικτή χορωδία της Άμφισσας και την χορωδία του Καλλιτεχνικού Εργαστηρίου Ιτέας. Ενδιάμεσα θα υπάρξουν και βραβεύσεις.\nΣύμφωνα με προηγούμενη απόφαση του Τοπικού Συμβουλίου Ιτέας, έχει θεσπισθεί να βραβεύονται από την Δημοτική Κοινότητα, διάφορες προσωπικότητες και ιδρύματα, των οποίων η προσφορά προς τον τόπο, τις επιστήμες και τον πολιτισμό, είναι αδιαφιλονίκητα αναγνωρισμένες, αποδεκτές και χρήσιμες και οι οποίοι ξεχώρισαν με την παρουσία τους στο ιστορικό γίγνεσθαι αυτής της πόλης. Συμφωνήθηκε δε, να συστήνεται μια Επιτροπή, η οποία θα εξετάζει και θα εισηγείται κάθε χρόνο στο Τοπικό Συμβούλιο της Ιτέας, τα στοιχεία, τις διακρίσεις και τους λόγους για τους οποίους θα έπρεπε να βραβευθούν κάποιοι συνδημότες μας. Το Τοπικό Συμβούλιο από την μεριά του, θα αποφάσιζε σε ποιούς από την εισήγηση της επιτροπής, θα απένεμε βραβείο.\nΕφέτος τα πράγματα άλλαξαν. Έγιναν κάπως ...διαφορετικά. Δηλαδή:\nΣτο πρόσφατο Τοπικό Συμβούλιο, ετέθη και απεφασίσθη το θέμα της βράβευσης της ...μνήμης όλων των διετελεσάντων Προέδρων της Κοινότητος Ιτέας και με δεδομένη την απουσία των, να δωθούν οι τιμητικές πλακέτες στους απογόνους τους. Σωστό και θεμιτό. Αν και κατά την γνώμη μας, θα έπρεπε εφ' όσον η Τοπική Κοινότητα ήθελε να τιμήσει τους απελθόντες Προέδρους της, να οργανώσει μια ειδική εκδήλωση για την μνήμη αυτών και να αναφερθούν τα πεπραγμένα ενός εκάστου, αναλυτικά και με την πρέπουσα βαρύτητα. Όχι ευκαιριακά και επετειακά. Είναι άδικο για την μνήμη τους. Απεφασίσθη επίσης η βράβευση της μνήμης του Δωρητή Μερκούρη μέσω των κληρονόμων του και ταυτοχρόνως ιδιοκτητών του υπολοίπου 50% από το δωρηθέν ακίνητο, το γνωστό μας ''Μερκούρειο''.\nΥπήρξε όμως και μια έκπληξη. Μετά από πρόταση του Τοπικού Συμβούλου κου Βλάση Αρβανιτά, απεφασίσθη η βράβευση επίσης της εταιρείας S&B για την προσφορά της στην Ιτέα!!!...\nΕδώ πρέπει να αναφέρουμε ότι στην συγκεκριμένη συνεδρίαση του Τοπικού Συμβουλίου Ιτέας, από τους 5 (πέντε) Συμβούλους, παρίσταντο οι 3 (τρείς). Η κα Νίκη Βούλγαρη, Πρόεδρος του Συμβουλίου, ο κος Βλάσης Αρβανιτάς και ο κος Αθανάσιος Κουφάλης. Απουσίαζαν οι κ.κ. Γούρας και Χλεμπογιάννης. Με την πρόταση του κου Αρβανιτά, διεφώνησε ο κος Κουφάλης, αλλά την εψήφισαν οι 2 (δύο) υπόλοιποι, Βούλγαρη και Αρβανιτάς. Δηλαδή, η κα Βούλγαρη και ο κος Αρβανιτάς, εκφράζοντας οι δυό τους, την άποψη και θέληση της πόλεως της Ιτέας, εδέσμευσαν την πόλη να γίνει τιμητής της εταιρείας S&B!\nΕδώ να σημειώσουμε ότι κατά την γνώμη μας, ο κος Κουφάλης με την παραμονή του εντός της αιθούσης όπου συνεδρίαζε το Τοπικό Συμβούλιο, νομιμοποίησε, έστω και άθελά του, την απόφαση του Συμβουλίου (των 2), ακόμη και με την αρνητική ψήφο του.\nΗ συγκεκριμένη απόφαση δεν έλαβε υπ' όψιν της την πρόταση της Επιτροπής για τις βραβεύσεις, για το απλούστατο λόγο του ότι, η επιτροπή δεν συστήθηκε καν και βεβαίως δεν έκανε ούτε έλεγχο ούτε πρόταση για τίποτε! Και όπως ομολόγησε ο κος Αρβανιτάς, ήταν δική του επιλογή και αναλαμβάνει αυτός την ευθύνη!!!... Μάλιστα!\nΕν ενεργεία Αστυνομικός υπηρετών στην περιοχή μας, συνδικαλιστής και εκλεγμένος Τοπικός Σύμβουλος με συγκεκριμένη Πολιτική Παράταξη, αναλαμβάνει την ευθύνη για τον τρόπο με τον οποίο η Ιτέα μέσω αυτού, δεσμεύεται και τιμά επιφανείς προσωπικότητες και Φορείς για την προσφορά τους στον τόπο μας!!!\nΣε ερώτησή μας (σήμερα) για το εάν γνωρίζει το τι ''κακό'' (με την περιβαλλοντική και οικονομική έννοια) έχει κάνει η εταιρεία στην Ιτέα, απάντησε ότι δεν γνωρίζει και δεν τον αφορά. Γνωρίζει όμως ότι έχει αγοράσει φωτοτυπικό μηχάνημα για ένα σχολείο και για τον Δήμο, έχει πληρώσει καύσιμα για αυτοκίνητα και μηχανήματα του Δήμου, έχει βοηθήσει Αθλητικά Σωματεία και έχει κάνει και την δωρεά η κα Κυριακοπούλου, το κτίριο στο οικόπεδο του Δήμου Ιτέας, το σημερινό ''Κυριακοπούλειο''.\nΒεβαίως δεν εγνώριζε (φανταζόμαστε ότι και η κα Βούλγαρη δεν θα το εγνώριζε), ότι η εταιρεία S&B έχει αποχωρήσει από την περιοχή μας, μεταβιβάζοντας το σύνολο της δραστηριότητας του βωξίτη στην ''Γ.Λ.Μπάρλος ΑΒΕΜΕ''. Δεν εγνώριζε επίσης ότι η ''εθνική'' στάση της εταιρείας, της υπαγόρευσε να αποχωρήσει από το Χρηματιστήριο Αθηνών και να μεταφέρει προ μηνών και την έδρα της εκτός Ελλάδος. Βεβαίως δεν εγνώριζε ως Αστυνομικός υπηρετών σε άλλη πολη (στην Άμφισσα) ότι έχει συμβεί πλειστάκις με βροχή, να ''κοκκινίζει'' η επαρχιακή οδός από το ''Λαρνάκι'' έως το Κοιμητήριο Ιτέας, εξ αιτίας της λάσπης βωξίτη, ούτε ότι το κόκκινο σύννεφο το οποίο κοσμεί τον ουρανό της Ιτέας, ότι προέρχεται από τον βωξίτη. Ο κατά τα άλλα εξαίρετος σαν οικογενειάρχης και συμπαθέστατος ως άνθρωπος κος Αρβανιτάς, δήλωσε ότι, δεν τον ενδιαφέρει η καταστροφή του περιβάλλοντος στην Γκιώνα και ότι το ενδιαφέρον του στρέφεται μόνον στην Ιτέα. Για αυτό και επρότεινε την βράβευση του τοπικού (κατά την άποψή του) χορηγού μας!!...\nΓια την κα Βούλγαρη, δεν έχουμε να προσθέσουμε τίποτε. Πιθανόν να μην κατάλαβε κι όλας. Εξ άλλου επί Προεδρίας της την Άνοιξη του 2011 (μερικούς μήνες μετά την ανάληψη των καθηκόντων της), έγινε και η ...''απόπειρα'' να υιοθετήσει το Τοπικό Συμβούλιο Ιτέας, σε εκείνη την αλήστου μνήμης συνεδρίασή του, στις 9 η ώρα Παρασκευή πρωΐ (μαζί με την λαϊκή αγορά) την Μ.Π.Ε. της εταιρείας για το ''Λαρνάκι''. Και για την ιστορία μόνον να αναφέρουμε ότι εκείνη η ...απόφαση, ακυρώθηκε από την Γ.Γ. Αποκεντρωμένης Διοίκησης, λόγω της συμμετοχής στο Συμβούλιο των Αρβανιτά και Χλεμπογιάννη, ως εχόντων ηθική και οικονομική σχέση με την S&B. Τους δε δύο Συμβούλους η Γ.Γ. κα Γερακούδη, δεν τιμώρησε με 6μηνο έκπτωση από το αξίωμά τους όπως προβλέπεται από τον νόμο 3852/2010, λόγω ...απειρίας!!!...\nΕμείς, τι άλλο να προσθέσουμε; Μόνον το ότι, η επέτειος για το ιστορικό γεγονός της Ναυμαχίας της Αγκάλης, δεν θα πρέπει να χρησιμοποιείται για άλλους λόγους, παρά μόνο για την διατήρησή του στην μνήμη των ανθρώπων.\nΑναρτήθηκε από Επίκουρος Ιτέας στις 4:57:00 μ.μ. 5 σχόλια:\nΤο ...ξαναζωντάνεμα της Μεσσήνης.\nΤην Κυριακή 29 Σεπτεμβρίου 2013 λοιπόν, οι άνθρωποι από την Αρχαιολογική Υπηρεσία της Ι' ΕΠΚΑ Δελφών, οργανώνουν στο ''Κυριακοπούλειο'' στην Ιτέα, στις 7:30 μ.μ. την προβολή ενός ντοκυμαντέρ, με τίτλο ''Η Τρίτη Ζωή της Μεσσήνης''. Από τον τίτλο είναι προφανές ότι το θέμα της ταινίας θα είναι, η για 3η φορά επαναφορά ''ζωής'', στην αρχαία πόλη της Μεσσήνης. Έστω και με την τεράστια, πολυδάπανη και μακροχρόνια προσπάθεια ''ανασύστασης'' της πόλεως, μέσω των ανασκαφών.\nΚαι οι άνθρωποι από την Αρχαιολογική Υπηρεσία, διάλεξαν σωστά. Και την ημέρα και την πόλη για την προβολή. Γιατί όπως είναι γνωστό, την Κυριακή 29 Σεπτεμβρίου, εορτάζει η Ιτέα. Είναι η Τοπική της Εορτή, με την ημέρα να είναι αφιερωμένη στην επέτειο της ιστορικής Ναυμαχίας της Αγκάλης. Σε συνέχεια λοιπόν του ιστορικού οίστρου μας, δεν θα είναι δύσκολο να ''πάμε'' την σκέψη μας λίγο πιο πίσω στον χρόνο, στα χρόνια της ίδρυσης, άνθισης και παρακμής της αρχαίας πόλεως, της Μεσσήνης.\nΘα δούμε πολλά εκεί και θα ακούσουμε ακόμη περισσότερα, μιας και μετά την προβολή, θα γίνει συζήτηση για το έργο της Αρχαιολογικής Υπηρεσίας.\nΜεσσήνη. Η πόλη την οποία ίδρυσε ο Επαμεινώντας ο Θηβαίος, μετά την νίκη του επί των Σπαρτιατών και την απελευθέρωση των Μεσσηνίων από αυτούς. Το 369 π.χ. ξεκίνησε η ιστορία της, αλλά όπως απεδείχθη εκ των πραγμάτων, δεν είχε καλούς ...γειτόνους και της έλειπε και η θάλασσα. Η παρακμή της ήταν σχεδόν δεδομένη. Και έτσι, μετά την κακοποίησή της από τους Γότθους το 395 μ.χ. εγκατελήφθη τελείως από τους κατοίκους της. Πρόλαβε όμως ενδιάμεσα, να παράξει έργο και πλούτο και το πολιτιστικό της αποτύπωμα να είναι άσβεστο μέχρι την εποχή μας. Τις φήμες για την ποιότητά της ως αστικό κέντρο, επιβεβαίωσαν οι ανασκαφές και το μεγαλείο μιάς όμορφης και οργανωμένης πόλης, εμφανίστηκε μετά από τον ανασκαφικό μαραθώνιο.\nΑπό το 1987, Διευθυντής ανασκαφών για την αρχαία Μεσσήνη, είναι ένας, γνωστός μας. Είναι ο πρώην Διευθυντής του Αρχαιολογικού Μουσείου Δελφών (1977-1980) κος Πέτρος Θέμελης. Μάλιστα, κατά την προ ενός έτους περίπου, οργανωθείσα ημερίδα από την Ι' ΕΠΚΑ Δελφών, επίσης στο ''Κυριακοπούλειο'' στα πλαίσια των εορτασμών για το έτος Μουσείων, ήταν εδώ και τον είχαμε ακούσει να επιχειρηματολογεί για τα ''ανοικτά'' Μουσεία και την αέναη σχέση τους με τις τοπικές Κοινωνίες. Αυτός ο άνθρωπος λοιπόν, έχει αφιερώσει ένα πολύ μεγάλο μέρος της ζωής του στην προσπάθεια για την αποκάλυψη, αναστήλωση και αποκατάσταση της αρχαίας πόλεως της Μεσσήνης, το δε ανασκαφικό του έργο σε εκείνο το μέρος, έχει αποτυπωθεί σε 3 βιβλία καθώς και σε πλήθος άρθρων. Στις 9 Μαρτίου του 2013, η Ε.Ρ.Τ. είχε προβάλει στην εκπομπή ''Μονόγραμμα'', μια ταινία-αφιέρωμα της σκηνοθέτιδας Αθανασίας Δρακοπούλου, σχετική με την άποψη και την δράση του Πέτρου Θέμελη, και τις ανασκαφές του στην αρχαία Μεσσήνη. Επρόκειτο όντως, για έναν ''Ύμνο στην Μεσσήνη''.\nΤις χρειαζόμαστε αυτού του είδους και επιπέδου τις εκδηλώσεις, όπως την αυριανή των ανθρώπων της Αρχαιολογικής Υπηρεσίας. Τις έχουμε ανάγκη και μας πρέπουν. Και θα είμαστε πολλοί εκεί. Αξίζει.\nΚάποιος αντιστέκεται! Κάποιος θεωρεί ότι είναι δυνατόν να έχει άποψη για την μόρφωσή του, την εξέλιξή του, για το ίδιο το μέλλον του! Και όταν δεν τον υπολογίζει κανείς, τότε αντιστέκεται!\nΚάνει καλά; Έχει το δικαίωμα; Έχει την κρίση για αυτό;\nΔεν χρειάζεται τίποτε από αυτά, για έναν απλούστατο λόγο : Είναι Νέος!\nΤα παιδιά στο Λύκειο Ιτέας, αντιστέκονται. Κάνουν Κατάληψη. Και δεν είναι μόνοι τους. Οι Σύλλογοι Γονέων και Κηδεμόνων, είναι μαζί τους, μαζί με τους Καθηγητές και την συντριπτική πλειοψηφία της Τοπικής Κοινωνίας. Τουλάχιστον αυτοί, τόλμησαν....\n''...βάζουμε τους ιθαγενείς να\nαλληλοεξοντώνονται. Εμείς κερδίζουμε...''\nΕκείνη την Κυριακή του 1831, η Ελλάδα έχασε ότι είχε κατορθώσει να κερδίσει με αγώνες και θυσίες, τα τελευταία 30 χρόνια. Εκείνη την Κυριακή δολοφονήθηκε η μοναδική ελπίδα και δυνατότητα για την δημιουργία από την αρχή, ενός ανεξάρτητου, ελεύθερου και Ελληνικού Κράτους. Εκείνη την Κυριακή δολοφονήθηκε η μοναδική ελληνική κολώνα στήριξης του νεοσύστατου Κράτους, με ελληνική ταυτότητα, γνώση και άποψη. Και αυτό έγινε από τα εμφύλια δεκανίκια των ξένων συμφερόντων.\nΕκείνη την Κυριακή, δολοφονήθηκε ο Κυβερνήτης Καπποδίστριας.\nΉταν 27 Σεπτεμβρίου του 1831 (9 Οκτωβρίου με το νέο ημερολόγιο), όταν οι δυο μωροφιλόδοξοι Μανιάτες, μαζί με τους υποταχτικούς τους, υπακούοντας σε αλλόγλωσσες εντολές, έστειλαν τον Καπποδίστρια στον άλλο κόσμο και την Ελλάδα στις αγκαλιές της μοναρχίας.\nΑκόμη στήνουν ανδριάντες του Μεγάλου Έλληνα, αρκετά Κράτη της Ευρώπης, αναγνωρίζοντας την Ευρωπαϊκή σκέψη και τις προσπάθειές του για την Ευρωπαϊκή ενωποίηση και το κοινό ευρωπαϊκό όραμα. Πρόδρομος του Ευρωπαϊκού Ιδεώδους με καθολική αποδοχή από όλες τις διπλωματικές υπηρεσίες των τότε ευρωπαϊκών Κρατών, ενώ το συγγραφικό του έργο, δεν ήταν τυχαίο.\nΔιεθνής προσωπικότητα ο Ιωάννης Καπποδίστριας, ο οποίος όμως δεν έτυγχε εκτίμησης από δυό παραγκωνισμένους κοτσαμπάσηδες της Μάνης. Αρκούσαν ''δυό λογάκια'' σε αυτούς τους άμοιρους Μαυρομιχαλαίους, από τον ''ξένο παράγοντα'' και η Ελλάδα έπεσε στον δρόμο αιμόφυρτη, έξω από την εκκλησία του Αγίου Σπυρίδωνα στο Ναύπλιο.\nΟ Κυβερνήτης της Ελλάδας Ιωάννης Καπποδίστριας δολοφονήθηκε.\n(το παρακάτω κείμενο με το δημοτικό άσμα, είναι απόσπασμα από άρθρο του αρχαιολόγου κου Χρήστου Πιτερού)\nΗ Ελλάδα την «επόμενη μέρα»\nΗ δολοφονία του Ιωάννη Καποδίστρια ήταν η μοναδική πολιτική δολοφονία αρχηγού κράτους στην Νεότερη Πολιτική Ιστορία της Ελλάδας. Η ανάμειξη της Αγγλίας και της Γαλλίας είναι ιστορικά τεκμηριωμένη. Το νέο ελληνικό Κράτος ξεκινούσε τον ελεύθερο βίο του με μία πράξη που ταυτόχρονα αποτελούσε μήνυμα και προειδοποίηση προς κάθε κατεύθυνση. Οι επιλογές του έπρεπε να ταυτίζονται με τα συμφέροντα των Μεγάλων Δυνάμεων, άλλως οι «αντιφρονούντες» δεν αντιμετώπιζαν μόνο το ενδεχόμενο πολιτικού αφανισμού αλλά και τον κίνδυνο της φυσικής εξόντωσης.\nΑμέσως μετά την Δολοφονία του Ιωάννη Καποδίστρια ακολούθησε χάος και αναρχία, στο οποίο αδυνατούσε να βάλει τάξη ο επικεφαλής της Προσωρινής Διοίκησης, Αυγουστίνος Καποδίστριας, ο οποίος αποτελούσε σκιά και μόνο του νεκρού αδελφού του.\nΤο χάος -τεχνηέντως- έλαβε μεγαλύτερες διαστάσεις από τους ξένους πράκτορες και τους ντόπιους συνεργάτες τους, για να ανοίξει έτσι ευκολότερα ο δρόμος για την επιβολή της «Ελέω Θεού» βασιλείας του Όθωνα, ο οποίος αποτέλεσε το πειθήνιο όργανο των Μεγάλων Δυνάμεων, και ήταν ο τοποτηρητής και υπερασπιστής των συμφερόντων τους στην περιοχή.\nΊσως σ' αυτό να απέβλεπαν οι Μεγάλες Δυνάμεις, Αγγλία και Γαλλία με την δολοφονία του Καποδίστρια. Λίγο πριν το τέλος του, ο Καποδίστριας είχε πει προς τον Γάλλο ιστορικό και περιηγητή Μισό, όταν ρωτήθηκε αν η Ελλάδα έμελλε να γίνει βασίλειο ή δημοκρατία «...Ένα τέτοιο πράγμα δεν θα ήτο και τόσον εύκολον! Ανηγέρθη πολλάκις ναός προς τον αληθή Θεόν εκ των στηλών του Διός και της Αθηνάς. Πώς όμως θα ιδρυθή θρόνος επί του εδάφους των αρχαίων δημοκρατιών και εκ της κόνεως αυτών; ...;».\nΗ Αγγλία όχι μόνο δεν φρόντισε να διασκεδάσει της εντυπώσεις και να αποσείσει την ευθύνη, αλλά ακόμη και σήμερα, τα έγγραφα του Φακέλου της δολοφονίας του Ιωάννη Καποδίστρια εξακολουθούν να χαρακτηρίζονται άκρως απόρρητα και φυλάσσονται στα Βρετανικά Αρχεία ως επτασφράγιστο μυστικό.\nΑναρτήθηκε από Επίκουρος Ιτέας στις 3:09:00 μ.μ. Δεν υπάρχουν σχόλια:\nΗ Τοπική μας Εορτή.\nΌπως κάθε χρόνο, έτσι και εφέτος η Ιτέα, η όμορφη πόλη μας, θα εορτάσει και θα τιμήσει, την επέτειο της Ναυμαχίας της Αγκάλης. Έχει καθιερωθεί όπως είναι γνωστό με Προεδρικό Διάταγμα, η τελευταία Κυριακή του Σεπτεμβρίου, να είναι η Τοπική Εορτή της πόλης.\nΚάθε χρόνο λοιπόν, προγραμματίζονται, αφ' ενός η καθιερωμένη εκδήλωση αναφοράς στα ιστορικά γεγονότα της Ναυμαχίας το βράδυ του Σαββάτου και αφ' ετέρου η Δοξολογία στην εκκλησία της Ευαγγελίστριας και οι καταθέσεις στεφάνων στο μνημείο της Ναυμαχίας την Κυριακή το πρωΐ. Συνηθίζεται δε, να τυπώνονται οι αναλόγου περιεχομένου αφίσες και προγράμματα και να ενημερώνονται οι κάτοικοι, με οποιονδήποτε πρόσφορο τρόπο και μέσον. Συνηθίζεται. Όχι όμως πάντα. Όπως εφέτος, ας 'πούμε. Ωσάν να πρόκειται για μιά αναγκαστική ''γιορτούλα'' μεταξύ γνωστών και φίλων, υποχρεωμένων τρόπον τινά, να υποστούν την σχετική διαδικασία. Κατά τα άλλα, ειδοποιήθηκαν όσοι έπρεπε. Είτε υπηρεσιακά, είτε φιλικά.\nΚι όμως! Είναι η εορτή της πόλης και της αρμόζει και η προβολή και η προετοιμασία και η λαμπρότητα! Της αρμόζει η προσοχή και η απόδοση τιμών για εκείνη την ιστορική για το έθνος ημέρα, όταν τότε, ο θρασύς Άστιγγξ μαζί με ένα ''μπουλούκι'' ξεσηκωμένων, έκανε αυτό το οποίο θέλουμε εμείς τώρα να τιμήσουμε! Απεναντίας, για ένα 10ήμερο κατά την διάρκεια των Απόκρεω, η πόλη γεμίζει με υποδεέστερης αισθητικής κατασκευάσματα-καρικατούρες, δήθεν να μας προδιαθέσουν για ''τρελά'' γλέντια, ενώ για την Τοπική Εορτή της Ιτέας, δεν υπάρχει ούτε μια μικρή ελληνική σημαία σε δρόμους, κολώνες ή σπίτια! Για ένα 10ήμερο κατά την διάρκεια των Χριστουγέννων, η φωταγώγηση εγγίζει τα όρια της σπατάλης (και καλά κάνει!) και η επιβολή της ''Χολυγουντιανής'' μουσικής από τα μεγάφωνα του Δήμου, μας ''υποδεικνύει'' τον τρόπο εορτής εκείνων των ημερών, ενώ για την επέτειο της Ναυμαχίας, ούτε ένα ''συνλείτουργο'' δεν γίνεται!\nΉταν 17 Σεπτεμβρίου του 1827. Και τρία χρόνια αργότερα, στις 16 Αυγούστου του 1830, ο Μεγάλος Κυβερνήτης Καπποδίστριας, υπέγραψε την ίδρυση της πόλεώς μας. Τα γεγονότα είναι γνωστά, καθώς και το μέγεθος της επιτυχίας εκείνης της Ναυμαχίας και την θέση την οποία έχει πάρει στον ιστορικό χάρτη της Ελλάδος. Ακολούθησε η Ναυμαχία του Ναυαρίνου μετά από μερικές ημέρες, με απούσα την κατεστραμμένη από τον Άστιγγα στην Αγκάλη, Τουρκική Ναυτική Μοίρα και πλέον η ανεξαρτησία της Ελλάδος, είχε πάρει τον δρόμο της.\nΜεγάλη εορτή, μεγάλη ημέρα για την πόλη μας. Η ''Καρτερία'', το πρώτο ατμοκίνητο πολεμικό πλοίο στον κόσμο, το οποίο εναυμάχησε για πρώτη του φορά, φέροντας στον ιστό του τα ελληνικά χρώματα, ενίκησε, στέφοντας τον Κυβερνήτη της, Frank Abney Hastings, με την δάφνη της τιμής και της αθανασίας. Μεγάλη εορτή και μεγάλη ημέρα για την πόλη μας. Και έτσι πρέπει να αντιμετωπισθεί : Ωσάν κάτι Μεγάλο!\nΕμείς, το ''epikourositeas.blogspot.gr'', συμμετέχοντας στον εορτασμό για την ιστορική Ναυμαχία του κόλπου της Αγκάλης, δημοσιεύουμε την φωτογραφία από το ακρόπρωρο της ''Καρτερίας'', το οποίο εκτίθεται στο Εθνικό Ιστορικό Μουσείο (Παλαιά Βουλή), με την ευχή, όταν θα ιδρυθεί το πολυπόθητο (έστω) Λαογραφικό Μουσείο στην πόλη μας, το ακρόπρωρο της ''Καρτερίας'' να κοσμεί την κύρια αίθουσά του. Και σε αυτό θα βοηθήσουμε, όπως και όλοι οι κάτοικοι της Ιτέας φανταζόμαστε, με όλες μας τις δυνάμεις.\nΕπίσης να σημειώσουμε ότι ο τελευταίος απόγονος του Hastings, ονόματι Maurice Abney Hastings, ο οποίος ζεί στην Βρετανία, σε συνεργασία με το Εθνικό Ιστορικό Μουσείο και με άλλους Φορείς στην Ελλάδα, συνέγραψε ένα βιβλίο με τον τίτλο ''Commader of the Karteria'', το οποίο αναφέρεται στην ''περιπέτεια'' του προγόνου του στην Ελλάδα, ως Κυβερνήτης της ''Καρτερίας''. Μάλιστα έχει δημιουργήσει και ένα μικρό μουσείο με τα πιστόλια και άλλα προσωπικά είδη του προγόνου του, ενώ στην γενέτειρα του Frank Hastings, στο Ashby de la Zouch, (ΒΔ του Leicester) στο εκεί Λαογραφικό Μουσείο πριν από 1,5 χρόνο περίπου, έγινε ειδική τελετή για την έκδοση του βιβλίου και για να τιμηθεί ο τοπικός τους ήρωας, Frank Abney Hastings. Το βιβλίο πωλείται με παραγγελίες και δεν θα ήταν άσχημα η Τοπική Κοινότητα Ιτέας, να παραγγείλει μερικά βιβλία, για χρήση της βιβλιοθήκης. Τον Maurice τον γνωρίζουν προσωπικά και στο Αιτωλικό όπου υπάρχει και προτομή του Frank και στον Πόρο όπου υπάρχει και ο τάφος-μνημείο του προγόνου του. Εδώ μόνον δεν τον γνωρίζουμε και δεν μας γνωρίζει.\nσ.σ. : Ελπίζουμε και θέλουμε, εφέτος να καταθέσει στεφάνι στο μνημείο της Ναυμαχίας της Αγκάλης εκ μέρους της πόλεως, ο φυσικός και νόμιμος εκπρόσωπός της. Και αυτός δεν είναι άλλος από τον εκάστοτε Πρόεδρο του Κοινοτικού ή Δημοτικού ή Τοπικού Συμβουλίου. Μάλιστα δε, σύμφωνα με το πρωτόκολλο, προηγείται όλων των υπολοίπων καταθετών στεφάνων, αιρετών και υπηρεσιακών παραγόντων.\nΓια την off shore, ρε γαμώτο!\nΜετά την κυνική ομολογία του Υπουργού Δικτύων και κάτι άλλο, Χρυσοχοΐδη, μέσα στην Βουλή, ότι η συγκεκριμένη τροπολογία ήταν έμπνευση και επιβολή σε αυτόν από τον Υπουργό Δικαιοσύνης και κάτι άλλο, τα πνεύματα άναψαν! Η Δημοκρατία ζαλίστηκε, παραπάτησε κι έκανε εμετό μέσα στο σπίτι της, στην Βουλή, ενώ τα πορτοφόλια τα γεμάτα ''διαφάνεια'', αποσύρθηκαν για λίγο κάτω απ' το τραπέζι.\nΚαι τότε εμφανίσθηκε ο Μάγιστρος, ο ταγμένος για την τήρηση της ισονομίας στους δύσμοιρους κατοίκους αυτής της χώρας. Ο Υπουργός Προστασίας των Γερμανικών Συμφερόντων, αλλά ταυτόχρονα και Υπουργός Δικαιοσύνης στην Ελλάδα και με περισσή αναίδεια, ωσάν να μην συνέβη και τίποτε σπουδαίο, απέσυρε την τροπολογία, την οποία δεν είχε καταθέσει αυτός με την υπογραφή του!!... Απλά πράγματα, Δημοκρατικά!\nΑπό αυτό εδώ το blog, είχαμε επισημάνει την κατάθεση της συγκεκριμένης ντροπο-λογίας στο Νομοσχέδιο για τις Εθνικές Μεταφορές και τα ΚΤΕΛ, με την οποία θα εξυπηρετούντο και κάποιοι ...Εφοπλιστές. Η συζήτηση ήταν για σήμερα και μετά τις σχετικές πιέσεις, ο Χρυσοχοΐδης αναγκάσθηκε να ομολογήσει την ...παρασπονδία.\nΌχι, δεν εθίγη κανείς, δεν παραιτήθηκε κανείς, δεν ζήτησε συγνώμη κανείς και μέχρι αυτήν την στιγμή, δεν ακούσαμε να έχει αυτοκτονήσει κανείς!!...\nΆχ! Αιώνιο Δίστομο και Ατέλειωτα Καλάβρυτα!!...\nΆχ! Ασπασία, τι σου έμελλε να ζήσεις!!...\nΟΡΙΣΤΙΚΟ: Αποσύρθηκε η τροπολογία για τις ναυτιλιακές μετοχές\nΑπέσυρε ο υπουργός Δικαιοσύνης, Χαράλαμπος Αθανασίου, την επίμαχη διάταξη, που εξαιρούσε τις ναυτιλιακές μετοχές από το να δηλώνονται στο «πόθεν έσχες» και είχε προκαλέσει τις έντονες αντιδράσεις όχι μόνο βουλευτών της αντιπολίτευσης, αλλά και της συγκυβέρνησης, θέμα που είχε αποκαλύψει το Ολυμπία. Όπως γράφαμε και νωρίτερα, έτρεχαν να την αποσύρουν άρον άρον μετά την κατακραυγή!\n«Το σκεπτικό της τροπολογίας ήταν μόνο οι αυξήσεις του κεφαλαίου να γίνονται ευκολότερα και με μεγαλύτερη ταχύτητα, και καμιά υπόγεια διαδρομή ή εύνοια δεν υπέκρυπτε η κατάθεση της. Για να μην υπάρχει καμία απολύτως σκιά αποσύρεται» δήλωσε ο κ. Αθανασίου και πρόσθεσε ότι ενδεχομένως -και αφού γίνει διαβούλευση με τα κόμματα- μπορεί να έρθει ως βασικό άρθρο νομοσχεδίου στο πλαίσιο της ενθάρρυνσης των επενδύσεων.\nΑπαντώντας σε επικρίσεις για φωτογραφική διάταξη και ύποπτες συναλλαγές, ο υπουργός Δικαιοσύνης τόνισε ότι αυτή η κυβέρνηση έχει δείξει δείγματα γραφής για τη διαφάνεια και παρέπεμψε στις δηλώσεις τόσο του πρωθυπουργού, Αντώνη Σαμαρά, όσο και του αντιπροέδρου της κυβέρνησης, Ευάγγελου Βενιζέλου, για μηδενική ανοχή στη διαφθορά.\n«Αναγκαστήκατε να αποσύρετε μια τροπολογία με οσμή διαπλοκής γιατί σας πήραμε έγκαιρα χαμπάρι και ξεσηκώθηκαν και οι πέτρες» σχολίασε από την πλευρά του ο κοινοβουλευτικός εκπρόσωπος του ΣΥΡΙΖΑ, Δημήτρης Παπαδημούλης, και πρόσθεσε:\n«Παραμένουν όμως τα ερωτηματικά, ποια συμφέροντα θέλατε να ευνοήσετε με αυτή την τροπολογία, η οποία δεν είχε την υπογραφή του συναρμόδιου υπουργού Οικονομικών, του κ. Στουρνάρα, και ήταν άκυρη».\nΕπιπλέον, κ. Παπαδημούλης κατηγόρησε την κυβέρνηση ότι επεδίωξε να ευνοήσει συγκεκριμένα εφοπλιστικά συμφέροντα που έχουν στη διάθεσή τους και μέσα ενημέρωσης και την προειδοποίησε ότι δεν θα περάσει από τη Βουλή ενδεχόμενη επαναφορά της τροπολογίας.\nΑναρτήθηκε από Επίκουρος Ιτέας στις 6:09:00 μ.μ. Δεν υπάρχουν σχόλια:\nΜΙΑ ΔΙΔΑΚΤΩΡ ΤΟΥ Α.Π.Θ. ΓΙΑ ΤΗΝ ΕΠΙΚΟΥΡΕΙΑ ΦΙΛΟΣΟΦΙΑ. ΝΑΙ, ΥΠΑΡΧΕΙ ΚΑΙ ΑΥΤΗ Η ΕΛΛΑΔΑ!\nΜια Παρουσίαση Βιβλίου,\nμε ιδιαίτερη βαρύτητα.\nΕίναι τιμή για εμάς να δημοσιεύουμε την πρόσκληση για την παρουσίαση του βιβλίου της Διδάκτωρος Φιλοσοφίας του Α.Π.Θ. κας Χρυσάνθης Κεχρολόγου από τις εκδόσεις ''Ερωδιός''. Και χαρά μαζί, γιατί σε αυτές τις ζοφερές ημέρες της ζωής μας και στην ανείπωτη δυστυχία της σημερινής ελληνικής πραγματικότητας, υπάρχει η επιστημονική διάθεση για την πνευματική ανάταση της χαμέρπουσας ''αφελληνισμένης'' σκέψης μας. Υπάρχουν οι Καθηγητές Πανεπιστημίων και οι πνευματικοί άνθρωποι, ικανοί να ''διορθώσουν'' την μελαγχολία μας, να μας δείξουν ότι το άτομο και η κοινωνία, δεν αξίζουν και δεν τους πρέπει, η σημερινή χρησιμοποίησής τους. Να μας δείξουν ότι υπάρχει κι η άλλη άποψη, η σωστή, αυτή του Επίκουρου.\nΘα μιλήσουν για το θέμα, 5 (πέντε) Καθηγητές Ελληνικών Πανεπιστημίων και θεωρούμε ως ευτυχείς, όσους θα έχουν την δυνατότητα να παραβρεθούν σε αυτή την παρουσίαση του βιβλίου της κας Χρυσάνθης Κεχρολόγου.\nΠαρασκευή 11.10.2013 / Ώρα 20:30\nΑΘΗΝΑ(ΣΤΑΔΙΟΥ 24) - ΠΑΡΟΥΣΙΑΣΗ ΒΙΒΛΙΟΥ\nΗ επικούρεια φιλοσοφία, εκδόσεις Ερωδιός\nΟι εκδόσεις Ερωδιός και ο IANOS παρουσιάζουν το βιβλίο Η επικούρεια φιλοσοφία, Άτομο και Κοινωνία της Χρυσάνθης Κεχρολόγου διδάκτωρ Φιλοσοφίας ΑΠΘ.\nΣωκράτης Δεληβογιατζής καθηγητής Φιλοσοφίας Αριστοτέλειο Πανεπιστήμιο Θεσσαλονίκης.\nΓιάννης Ποττάκης διδάκτωρ Φιλοσοφίας-πρόεδρος της Φιλοσοφικής Εταιρείας-τέως Υπουργός.\nΕλένη Καλοκαιρινού αναπληρώτρια καθηγήτρια Φιλοσοφίας Αριστοτέλειο Πανεπιστήμιο Θεσσαλονίκης.\nΒίκη Καραβάκου αναπληρώτρια καθηγήτρια Φιλοσοφίας Πανεπιστήμιο Μακεδονίας\nΠαναγιώτης Πανταζάκος αναπληρωτής καθηγητής Φιλοσοφίας Εθνικό και Καποδιστριακό Πανεπιστήμιο Αθηνών\nΤο βιβλίο αποτελεί έρευνα πολλών ετών και εμβαθύνει σε ζητήματα φιλοσοφικής ανθρωπολογίας. Η συγγραφέας προβάλλει την αυτονομία του φιλόσοφου μέσα από την ηθική, φυσική, και ειδικότερα την κοινωνική και πολιτική θεωρία του, προοιωνίζοντας την έλευση του“παρεγκλίνοντος” ατόμου, του ενεργούντος υποκειμένου. Συγκεκριμένα, γράφει (η συγγραφέας) ότι ο επικούρειος σοφός, μέσω της ορθής συμμέτρησης των επιθυμιών του σε μια σημασιολογικά ανοδική πορεία, αποβλέπει στην άσκηση της ελεύθερης βούλησης, σκοποθετώντας την απόκτηση του υπέρτατου τέλους, της αταραξίας. Στη συνέχεια αναφέρει τη βασική της θέση ότι όχι μόνο υπάρχει επικούρεια πολιτική φιλοσοφία (Κήπος- πόλις ἐν πόλει), αλλά και η γνωστή υποτίμηση από το φιλόσοφο της πολιτικής δε σημαίνει αποχή αλλά μια συγκεκριμένη πολιτική πράξη, ως επιθετική κριτική, μέσω του επαναστατικού διαφωτισμού, με στόχο κάθε σκληρυμένη αντίληψη της αλλοτριωμένης εποχής του. Και καταλήγει η συγγραφέας στη σύνδεση της αυτονομίας και ελευθερίας του ανθρώπου με την ευδαιμονία, όχι μέσα από μια θεωρητική, όπως πιστεύεται συνήθως, αλλά μια επαναστατική ανθρωπολογία με βάση την έννοια-οδηγό που χρησιμοποίησε από την αρχή της μελέτη της, δηλαδή την ανθρώπινη αυτονομία.\nΑναρτήθηκε από Επίκουρος Ιτέας στις 11:01:00 π.μ. Δεν υπάρχουν σχόλια:\nΔημοσιεύουμε σήμερα μια επιστολή-ανακοίνωση των μαθητών του Γενικού Λυκείου Ιτέας. Η ημερομηνία παραλαβής της από το blog, είναι η Τρίτη 24-8-2013, ημέρα κατά την οποία, ήδη έχει ξεκινήσει η ''Κατάληψη'' του οικήματος του Λυκείου (και Γυμνασίου) Ιτέας από τους μαθητές του.\nΑνεξαρτήτως του εάν συμφωνεί ή διαφωνεί κάποιος με το εφηβικό κείμενο και τις απόψεις των μαθητών, υπάρχουν 3 πράγματα τα οποία είναι ευδιάκριτα σε αυτές τις λίγες γραμμές :\n1. Η αποφασιστικότητα αυτών των παιδιών να διεκδικήσουν ότι φαντάζονται ότι τους ανήκει\n2. Η αμηχανία τους για αυτό το οποίο συμβαίνει στον χώρο τους και\n3. Η αβεβαιότητα για αυτό το οποίο έρχεται, το μέλλον τους.\nΠέραν από την έλλειψη επιχειρημάτων στο κείμενό τους (δεν την χρειάζονται άλλωστε, μιας και άλλοι έχουν επιχειρηματολογήσει αντ' αυτών), διατυπώνουν την θέλησή τους να ''πιέσουν το σύστημα'' με την Κατάληψη. Είναι δικαίωμά τους. Κι εμείς θα συμφωνήσουμε μαζί τους, μιας και οι Σύλλογοι Γονέων και οι Καθηγητές τους, ήδη είναι ενωμένοι και συμπράττουν σε κοινό αγώνα για την μη κατάλυση-κατάργηση της Παιδείας από την παρούσα Κυβέρνηση.\nΜε δύο προϋποθέσεις όμως : Όχι ακρότητες (πάσης φύσεως) και βανδαλισμούς στα κτήρια και βεβαίως όχι κηδεμόνευσή τους από κανέναν και για κανέναν λόγο. Και είθε να στεφθεί με επιτυχία ο αγώνας τους.\nΔελτίο Τύπου : Ενημέρωση περι κατάληψης\nΗ Δημοκρατία είναι το πολίτευμα το οποίο βασίζεται σε τρείς αρχές : την ασφάλεια , την ειρήνη και το διάλογο. Αυτοί λοιπόν οι θεσμοί τείνουν να καταστραφούν με την άνοδο των δύο άκρων: φασισμό και αναρχία. Εμείς σαν νέα γενιά αυτό το καταγγέλλουμε.\nΜε την παγκόσμια οικονομική κρίση κινδυνεύει να εξαλειφτεί παντελώς η ηθική και η αξιοπρέπεια μας, διότι με αυτά τα δυσβάσταχτα μέτρα τα οποία ακολουθεί η χώρα μας διαλύεται η υγεία, ο πολιτισμός και τώρα η δημόσια δωρεάν παιδεία . Το λιγότερο που μπορούμε να κάνουμε εμείς σαν μαθητές είναι να εκφράσουμε την αντίθεση μας στο Νέο Σύστημα του Λυκείου πολεμώντας με το μοναδικό ισχυρό ''όπλο'' που έχουμε στα χέρια μας …την ΚΑΤΑΛΗΨΗ.\nΟφείλουμε λοιπόν έτσι με οποιοδήποτε τρόπο να διασώσουμε το μοναδικό δωρεάν αγαθό ...τη δημόσια παιδεία, η οποία με το νέο σύστημα μας ωθεί στην παραπαιδεία και στην δημιουργία άγχους που μας δημιουργούν οι τέσσερις πανελλαδικές μη μπορώντας να ανταπεξέλθουμε σε αυτό το βαθμό δυσκολίας.\nΕν κατακλείδι, ευελπιστούμε να στηρίξετε την προσπάθεια που καταβάλουμε ως νέοι, προκειμένου να αντιταχθούμε στο αβέβαιο μέλλον που προσπαθούν να μας επιβάλλουν.\nΗ επιτροπή του Λυκείου Ιτέας\nΑναρτήθηκε από Επίκουρος Ιτέας στις 12:37:00 π.μ. 1 σχόλιο:\nπριν να προλάβουνε να πούνε\nΑψέντι και κεντρί μαζί ο λόγος της Μαρίας. Με το φαρμακοβότανο και το βαγγέλιο μαζί, να προσεύχεται για τα παιδικά μάτια τα ''φευγάτα''.\nΚαιρός και τούτος!\nΟλοσκότεινα λιβάδεια των λυγμών,\nμε τα κατά Ματθαίον πάθη\nνα γράφονται σε μάτια παιδικά,\nπου κλείσανε πριν να προλάβουνε να πούνε\nΓιαυτά τα μάτια αντιστέκομαι\nστις εκτροπές της ευτυχίας\nπου από απόσταση συλλέγει\nτων σπαραγμών τα θραύσματα.\nΟλόγυρα κουφάρια ζωντανά\nδοξάζουνε του ήλιου την προτίμηση.\nΜα εγώ γιαυτά τα μάτια θα προσευχηθώ\nστους μακρινούς αστερισμούς\nπου κατοικούνε ,\nαγκαλιασμένα με το φως της ουτοπίας.\n© Σκουρολιάκου Μαρία (adithorokardias.blogspot.gr)\nΑΝΑΚΟΙΝΩΣΗ ΣΥΛΛΟΓΩΝ ΓΟΝΕΩΝ, ΤΕΣΣΑΡΩΝ (4) ΔΗΜΟΣΙΩΝ ΣΧΟΛΕΙΩΝ ΤΗΣ ΙΤΕΑΣ\nστον απεργιακό αγώνα\nΔασκάλων & Καθηγητών\nΑυτή η ''Σύμπραξη'' έπρεπε να έχει πραγματοποιηθεί πριν από πολύ καιρό και να λειτουργεί για 12 μήνες τον χρόνο. Να μην είναι ευκαιριακή και να μην λειτουργεί σαν ασπίδα μόνον όταν υπάρχει ενδεχόμενο δημιουργίας εργασιακών προβλημάτων στους Καθηγητές. Και ο σκοπός της να είναι αυτός ο οποίος περιγράφεται σε αυτήν την Ανακοίνωση : Παιδεία!\nΜε ότι σημαίνει αυτό για τα δικαιώματα και τις υποχρεώσεις όλων των εμπλεκομένων και με ότι εμπεριέχει εννοιολογικά η διατύπωση ''Δημόσια & Δωρεάν Παιδεία''.\nΈστω και τώρα όμως, έστω και κάτω από αυτές τις συνθήκες, η σύμπνοια Διδασκόντων και Γονέων, μόνον για το καλό των Διδασκομένων είναι δυνατόν να έχει αποτέλεσμα.\nΜε μεγάλη μας χαρά δημοσιεύουμε την κοινή ανακοίνωση των 4 Συλλόγων Γονέων και Κηδεμόνων, συμπαραστεκόμενοι στον δίκαιο αγώνα των Δασκάλων και Καθηγητών και ελπίζουμε ότι αυτή η ταύτιση απόψεων και αγώνων των δύο πλευρών, θα έχει το πρέπον και αίσιο αποτέλεσμα και μάλιστα άμεσα.\nΟΙ ΣΥΛΛΟΓΟΙ ΓΟΝΕΩΝ ΚΑΙ ΚΗΔΕΜΟΝΩΝ ΤΩΝ:\n1ου ΟΛΟΗΜΕΡΟΥ ΔΗΜΟΤΙΚΟΥ ΣΧΟΛΕΙΟΥ ΙΤΕΑΣ, 3ου ΔΗΜΟΤΙΚΟΥ ΣΧΟΛΕΙΟΥ ΙΤΕΑΣ, ΓΥΜΝΑΣΙΟΥ ΙΤΕΑΣ ΚΑΙ ΛΥΚΕΙΟΥ ΙΤΕΑΣ ΚΑΤΟΠΙΝ ΕΚΤΑΚΤΩΝ ΓΕΝΙΚΩΝ ΣΥΝΕΛΕΥΣΕΩΝ ΠΟΥ ΠΡΑΓΜΑΤΟΠΟΙΗΣΑΜΕ ΔΗΛΩΝΟΥΜΕ ΟΤΙ:\nΣΤΗΡΙΖΟΥΜΕ ΤΟΝ ΑΠΕΡΓΙΑΚΟ ΑΓΩΝΑ ΤΩΝ ΕΚΠΑΙΔΕΥΤΙΚΩΝ ΓΙΑΤΙ ΑΓΩΝΙΖΟΝΤΑΙ ΓΙΑ ΤΑ ΔΙΚΑ ΜΑΣ ΠΑΙΔΙΑ\nΘΑ ΑΓΩΝΙΣΤΟΥΜΕ ΜΑΖΙ ΤΟΥΣ ΓΙΑ ΤΟ ΔΗΜΟΣΙΟ ΣΧΟΛΕΙΟ\nΓονείς και εκπαιδευτικοί τα τελευταία χρόνια βλέπουμε ότι ο κόσμος στον οποίο μεγαλώσαμε δεν υπάρχει πια... Μέσα από τα προβλήματα και τις δυσκολίες που αντιμετωπίζουν τα παιδιά, τα σχολεία μας και εμείς οι ίδιοι παρακολουθούμε όλο και πιο έντονα και ξεκάθαρα τη σταδιακή υποβάθμιση και διάλυση της Δημόσιας – Δωρεάν Παιδείας. Όλα δείχνουν ότι το κράτος αντί να θεωρεί βασική του αποστολή την Παιδεία (άρθρο 16 του συντάγματος) τη θεωρεί περιττή δαπάνη και σπατάλη...\n• το κλείσιμο και οι συγχωνεύσεις Δημοτικών Σχολείων, Γυμνασίων, Λυκείων, ΕΠΑΛ και ΕΠΑΣ σε όλη τη χώρα\n• οι τάξεις με ολοένα και αυξανόμενο αριθμό μαθητών (25 και άνω)\n• οι αδικαιολόγητες διαθεσιμότητες και απολύσεις εκπαιδευτικών\n• οι περιορισμοί και η κατάργηση της δωρεάν μεταφοράς των παιδιών, πρόβλημα ιδιαίτερα έντονο στο Νομό μας όπου οι συνθήκες και οι υποδομές κυκλοφορίας είναι προβληματικές έως ανύπαρκτες\n• η έλλειψη υλικοτεχνικής υποδομής, η καθυστέρηση ή και απουσία δασκάλων και καθηγητών ειδικοτήτων με την έναρξη της σχολικής χρονιάς\n• η αδυναμία και αδιαφορία για τη στελέχωση των τμημάτων ειδικής στήριξης στα σχολεία\n• η απουσία ενισχυτικής διδασκαλίας, πρόσθετης διδακτικής στήριξης, τμημάτων ένταξης και υποδοχής για τα παιδιά\n• η κατάργηση τομέων της τεχνικής εκπαίδευσης η υποβάθμισή και η σταδιακή αντικατάστασή της από ιδιωτικές σχολές και κολλέγια\n• ο κατακερματισμός των επιστημονικών αντικειμένων που σκοπό έχουν να δώσουν στεγνή πληροφόρηση και όχι ουσιαστική γνώση που θα καλλιεργεί την κριτική σκέψη, την δημιουργικότητα και την κοινωνικότητα\n• το “σκληρό” και γεμάτο εξετάσεις “νέο λύκειο”, που “σπρώχνει” τους μαθητές και τους γονείς τους όλο και περισσότερο στην παραπαιδεία, και θα διώξει από τη γενική λυκειακή εκπαίδευση όλο και περισσότερους μαθητές\n• η σταδιακή υποβάθμιση και κατάργηση μαθημάτων που καλλιεργούν την φαντασία και τη δημιουργικότητα των παιδιών (τεχνολογία, πληροφορική, εικαστικά, μουσική, ξένες γλώσσες, γυμναστική) στη Δευτεροβάθμια εκπαίδευση\n• η συνεχιζόμενη οικονομική εξαθλίωση των εκπαιδευτικών όπως και όλων των εργαζομένων, δημόσιων και ιδιωτικών υπαλλήλων καθώς και ελεύθερων επαγγελματιών\nΜπροστά σε όλα αυτά δηλώνουμε ότι θα αγωνιστούμε ΟΛΟΙ ΜΑΖΙ και για όσο θα χρειαστεί για:\nΟΥΣΙΑΣΤΙΚΗ – ΔΗΜΟΣΙΑ – ΔΩΡΕΑΝ ΕΚΠΑΙΔΕΥΣΗ ΚΑΙ ΜΟΡΦΩΣΗ ΓΙΑ ΟΛΟΥΣ ΤΟΥΣ ΜΑΘΗΤΕΣ\n1ου ΟΛΟΗΜΕΡΟΥ ΔΗΜΟΤΙΚΟΥ ΣΧΟΛΕΙΟΥ ΙΤΕΑΣ, 3ου ΔΗΜΟΤΙΚΟΥ ΣΧΟΛΕΙΟΥ ΙΤΕΑΣ,\nΓΥΜΝΑΣΙΟΥ ΙΤΕΑΣ, ΛΥΚΕΙΟΥ ΙΤΕΑΣ


Super Mario Maker 2 - Review: Για τους πιο δημιουργικούς\nΠρώτη καταχώρηση: Τετάρτη, 26 Ιουνίου 2019, 16:00\nΤίτλος: Super Mario Maker 2\nΕίδος: Level Editor / Platformer\nΗμ/νία Κυκλοφορίας: 28 Ιουνίου 2019\nH συλλογή παιχνιδιών του Nintendo Switch εμπλουτίζεται σταδιακά είτε με νέα παιχνίδια γνωστών franchises της Nintendo όπως το Super Smash Bros, το Super Mario και το Legend of Zelda, είτε με Remastered εκδόσεις επιτυχημένων παιχνιδιών του Wii U. Αυτό που έλειπε μέχρι στιγμής, αυτά τα δύο και πλέον χρόνια κυκλοφορίας της κονσόλας είναι ένα παιχνίδι Mario Maker και να που ήρθε η στιγμή να το πιάσουμε στα χέρια μας και να το απολαύσουμε. Το Super Mario Maker 2 είναι η συνέχεια του τίτλου που κυκλοφόρησε το 2015 και υπόσχεται να τελειοποιήσει την puzzle - platforming φόρμουλα και να προσθέσει νέες ενδιαφέρουσες δυνατότητες. Αραγε μπορεί να γίνει system seller και να διατηρήσει τη φήμη του διάσημου Ιταλού υδραυλικού, Mario, στα ύψη;\nΓια όσους δεν γνωρίζουν το Super Mario Maker, όπως “προδίδει” και ο τίτλος του δεν είναι ένα απλό Super Mario παιχνίδι, αλλά ένας συνδυασμός ερασιτεχνικών επιπέδων που έχουν δημιουργήσει οι παίκτες, μαζί με τα επίπεδα που έχει δημιουργήσει η Nintendo. Το παιχνίδι δίνει την δυνατότητα στους παίκτες να δημιουργήσουν και να μοιραστούν τα δικά τους επίπεδα βασισμένα στη διάσημη σειρά. Συγκεκριμένα, τα επίπεδα του Mario Maker έχουν τις βάσεις τους σε 5 διαφορετικά παιχνίδια της σειράς: το Super Mario Bros., το Super Mario Bros 3, το Super Mario World, το Super Mario Bros. U και τέλος το Super Mario 3D World στο οποίο υπάρχουν αρκετές μεμονωμένες λειτουργίες. Κάθε ένα από τα παραπάνω, πλην του προφανώς διαφορετικου οπτικού στυλ έχουν και διαφορετικά physics αλλάζοντας ελαφρώς τις κινήσεις του Mario αλλά και του περιεχομένου του επιπέδου.\nΠριν τεστάρετε την δημιουργικότητά σας στο Editor προτείνουμε να ασχοληθείτε με το Story Mode του τίτλου. Το Story Mode αποτελεί μια συλλογή επιπέδων κατασκευασμένων από την ίδια τη Nintendo και λειτουργεί σε μεγάλο βαθμό ως επίδειξη των δυνατοτήτων του Editor ενώ ταυτόχρονα είναι και πηγή έμπνευσης για τους ίδιους τους παίκτες. Μεταφέροντάς μας σε ένα 3D περιβάλλον και μετά από ένα δυσάρεστο (εως αστείο) ατύχημα, το κάστρο της πριγκίπισσας Peach καταστρέφεται. Σκοπός σας ως (μηχανικός πλέον) Mario είναι να συνεργαστείτε με άλλους χαρακτήρες και να κατασκευάσετε το κάστρο από την αρχή. Για να επιτευχθεί αυτό θα πρέπει να αποκτήσετε coins, με το να ολοκληρώνετε Jobs (πίστες στην ουσία) και κομμάτι-κομμάτι να ολοκληρώσετε το κάστρο. Τα επίπεδα του Story Mode είναι περισσότερα από 100 στο σύνολο τους και μοιάζουν περισσότερο ως challenges λόγω του μικρού σχετικά μεγέθους τους σε σχέση με τα κοινά Mario games.\nΜπορούμε να πούμε ότι παρά το ανιαρό objective του Story Mode, τα επίπεδα είναι ιδιαίτερα καλοφτιαγμένα, με ποικιλία και εναλλάσσονται από απλά speed runs σε επίλυση γρίφων, διάσωση χαρακτήρων, ανεύρεση αντικειμένων, κατατρόπωση bosses κτλ. Κάθε επίπεδο έχει τη δική του θεματολογία και είναι φτιαγμένο στην βάση ενός από τα 5 διαφορετικά Mario games που αναφέραμε παραπάνω. Η συνεχής εναλλαγή από το ένα Mario game στο άλλο κάνει το Story mode να χάνει ελαφρώς την συνοχή του μιας και τα επίπεδα είναι τελείως διαφορετικά μεταξύ τους σε όλους τους τομείς. Το Story mode ολοκληρώνεται περίπου στις 10 ώρες gameplay (και περισσότερες ανάλογα με το επίπεδο του παίκτη) και σε αυτό θα συνεργαστείτε με χαρακτήρες όπως ο Toad ή Toadette και τα υπόλοιπα “μανιταράκια” που αναλαμβάνουν τον ρόλο των οικοδόμων του κάστρου. Τα επίπεδα διακρίνονται από 1 εως 4 αστέρια ανάλογα με τη δυσκολία τους και αν κάπου "τα βρείτε πολύ σκούρα”, μπορείτε να ζητήσετε τη βοήθεια του Luigi που σας δίνει χρήσιμα αντικείμενα και μπορεί ακόμη και να “περάσει” το επίπεδο για εσάς.\nΦυσικά, οι περισσότεροι από τους παίκτες που θα αγοράσουν το Super Mario Maker 2 δεν θέλουν απλά να παίξουν τα levels του Story mode, αλλά να “χτίσουν” τα δικά τους και να τα μοιραστούν με τους φίλους τους αλλά και τον υπόλοιπο κόσμο. Το Course Maker, όπως ονομάζεται, μας δίνει αυτήν τη δυνατότητα. Το interface δεν έχει αλλάξει ιδιαίτερα σε σχέση με το πρώτο παιχνίδι (δεν υπήρχε και ιδιαίτερος λόγος άλλωστε), απλά αυτήν τη φορά δίνεται περισσότερη έμφαση στο touch της οθόνης του Nintendo Switch όταν το παιχνίδι παίζεται σε handheld mode. Για να μην βρεθείτε τελείως χαμένοι στο υπερπλήρες editor του παιχνιδιού, υπάρχουν εκτενή και λεπτομερέστατα video tutorials που εξηγούν σχεδόν τα πάντα, από τα απλότερα πράγματα μέχρι και τους πιο εξειδικευμένους μηχανισμούς του παιχνιδιού. Ιδιαίτερα στις πρώτες ώρες ενασχόλησης με το Course Maker είναι πολύ λογικό να δυσκολευτείτε, όμως δοκιμάζοντας αρχικά απλά πράγματα όπως η τοποθέτηση απλών αντικειμένων, βασικών εχθρών και ορισμένων jumps είναι πιθανό να σας “ανοίξει” την όρεξη ώστε να πάτε σε πιο εξειδικευμένα, όπως η τοποθέτηση objective εντός των επιπέδων ή δημιουργία puzzles, αλλά και η δημιουργία επιπέδων με μεγαλύτερο βάθος.\nΕκεί που νομίζαμε όμως ότι στο πρώτο Super Mario Maker δεν υπάρχουν περιθώρια για βελτιώσεις και προσθήκες, το Super Mario Maker 2 εμφανίζει νέες δυνατότητες που επεκτείνουν τους ορίζοντες και τη φαντασία των παικτών. Τα νέα εργαλέια λοιπόν περιλαμβάνουν τα slopes, επιφάνειες με κλίση αλλά και κίνηση προς τα κάτω ή προς τα πάνω, τον angry sun που κυνηγά τον παίκτη μέσα στην πίστα, το κουμπί On και Off που αλλάζει καταστάσεις και αντικείμενα ενώ πλέον μπορούμε να αλλάξουμε και τη στάθμη του νερού και της λάβας στα αντίστοιχα levels. Το Editor περιέχει εκτός από τα αντικείμενα και τους εχθρούς και νέους ήχους όταν για παράδειγμα περνάτε από συγκεκριμένο σημείο ή εκτελείτε συγκεκριμένη κίνηση. Η θεματολογία των επιπέδων μπορεί να αλλάξει από level στον ουρανό, στη θάλασσα, στην έρημο μέχρι και επίπεδο με μηδενική βαρύτητα στο διάστημα.\nΜε το πάτημα ενός κουμπιού μπορείτε να αλλάξετε το επίπεδο που δημιουργείται από Super Mario Bros. σε Super Mario 3D World και ανάποδα σε οποιοδήποτε από τα πέντε Mario games που υπάρχουν διαθέσιμα. Επίσης με το πάτημα ενός κουμπιού, μπορείτε άμεσα να παίξετε την πίστα που δημιουργείτε εκείνη τη στιγμή. Η λειτουργία του Editor είναι πιο εύκολη σε handheld mode λόγω του touch screen της κονσόλας και είναι κρίμα που δεν υποστηρίζεται η χρήση του γυροσκοπίου για το docked mode κι έτσι είναι πιο δύσκολο να δημιουργήσετε levels κατά αυτόν τον τρόπο παιχνιδιού. Υπάρχει πάντως το Co-op Edit mode, στο οποίο μπορούν δύο παίκτες να “χτίζουν” ταυτόχρονα μέσα στο ίδιο επίπεδο.\nΑν δεν έχετε την υπομονή και τη διάθεση να ασχοληθείτε με το Course Maker, έχετε τη δυνατότητα φυσικά, να παίξετε ένα από τα αμέτρητα επίπεδα που φτιάχνουν οι άλλοι παίκτες στο Course World. Παρά τον περιορισμένο αριθμό επιπέδων την στιγμή που γράφεται το Review, το Course World φαίνεται να είναι το must play σημείο του τίτλου και είμαστε πραγματικά ανυπόμονοι για να δούμε τι “διαμάντια” μπορεί να δημιουργήσουν απλοί χρήστες. Μπορείτε να φιλτράρετε τα επίπεδα ανάλογα με το στοιχείο τους (π.χ. puzzle solving, slow, easy going κτλ), να σχολιάσετε και να προσθέσετε τα αγαπημένα στη συλλογή σας και να αγωνιστείτε στα leaderboards. Δυστυχώς δεν υπάρχει η δυνατότητα για online co-op με φίλους, παρά μόνο με local play στην ίδια η σε κοντινές συσκευές. Υπάρχει ξεχωριστή καρτέλα προφίλ για εσάς όπως και για τον κάθε παίκτη, που μετράει τα επιτεύγματα και τα στατιστικά σας. Τέλος, μπορείτε να δοκιμάσετε τις δυνατότητες σας στο endless challenges, στο οποίο θα πρέπει να ολοκληρώσετε συνεχόμενα επίπεδα με ελάχιστες ζωές.\nΣαν gamers που μεγαλώσαμε με τον Mario από εποχές Game Boy, δεν μπορούμε να μην αισθανθούμε αυτό το στοιχείο της νοσταλγίας σε αυτά τα δισδιάστατα επίπεδα του Super Mario Maker 2. Η αλήθεια όμως είναι πως παρά την εξαιρετική ποικιλία προκλήσεων που βρίσκονται στο παιχνίδι, οι μηχανισμοί του gameplay και κυρίως η κίνηση του Mario (και στα πέντε παιχνίδια) μοιάζει αρκετά ξεπερασμένη και “ατίθαση” σε σχέση με νεότερους πιο εξελιγμένους platforming τίτλους (όπως για παράδειγμα το Rayman Legends, το Donkey Kong: Tropical Freeze και άλλα). Είναι πλήρως κατανοητό ότι κάτι τέτοιο φυσικά δνε ισχύει για όλους, καθώς έχουμε διακρίνεται από διαχρονικότητα, απλά είναι κάτι που δεν μπορούμε να μην αναφέρουμε, συγκριτικά πάντα με άλλα παιχνίδια νεότερης γενιάς. Το παιχνίδι τρέχει χωρίς το παραμικρό πρόβλημα στα 60 καρέ το δευτερόλεπτο και ταιριάζει απίστευτα με την φορητή λειτουργία του Nintendo Switch.\nΌπως και να έχει, το Super Mario Maker 2 είναι μια εξέλιξη του πρώτου παιχνιδιού σε αρκετούς τομείς και παρά το ελαφρώς “ασύνδετο” Story mode του, προσφέρει πολλές προκλήσεις για τους παίκτες ανεξαρτήτως επιπέδου. Αποτελεί μια must επιλογή για τους φίλους του Mario και προτείνουμε να ασχοληθείτε με το Course Maker που μπορεί στην αρχή να σας δυσκολέψει, αλλά σίγουρα θα σας ανταμείψει με τον χρόνο. Μέρα με την μέρα ο τίτλος θα “γεμίζει” με όμορφες δημιουργίες των παικτών, που μπορείτε να παίξετε και on-the-go λόγω της φορητότητας του Switch.\nΘα θέλαμε λίγο καλύτερη λειτουργικότητα στον editor σε docked mode και επιλογή για online co-op με φίλους. Εφόσον σας αρέσει το συγκεκριμένο είδος platformer, τότε δεν βρίσκουμε τον λόγο να μην προσθέσετε το Super Mario Maker 2 στη συλλογή σας.\nΤο παιχνίδι μάς παραχωρήθηκε από την Nintendo Distributor Hellas (CD Media) για τις ανάγκες του Review.\nΤελευταία ενημέρωση: Τετάρτη, 26 Ιουνίου 2019, 16:00


Γέννηση: η Αναγκαιότητα μιας Ολιστικής Προσέγγισης - Σφακιανούδης Κωνσταντίνος, MD\nΑρχική / Εγκυμοσύνη / Γέννηση: η Αναγκαιότητα μιας Ολιστικής Προσέγγισης\nΗ αντιμετώπιση της όλης πορείας της γέννησης, από τη σύλληψη ως το θηλασμό, καθρεπτίζει το γενικότερο κλίμα της εποχής μας: την τάση να ελέγχεται και να καθοδηγείται η ροή των φυσικών γεγονότων, την όλο και εντονότερη υποχώρηση της ανθρώπινης, πρακτικής ικανότητας μπροστά στην πρόοδο της τεχνολογίας, την αδιαφορία απέναντι στη συναισθηματική διάσταση κάθε ανθρώπινου σύμβαντος.\nΌταν η επίτοκος αντιμετωπίζεται με τρόπο απρόσωπο και ψυχρό, όταν περιορίζεται στην έκφραση και την κίνηση, όταν δεν νιώθει αναγνώριση για τη συναισθηματική της κατάσταση, γίνεται παθητική, αισθάνεται ανήμπορη, βυθίζεται στο φόβο. Και αποσύρεται ψυχικά και σωματικά από την εμπειρία που βιώνει. Αυτή η στάση μη-συμμετοχής λειτουργεί αρνητικά στην εξέλιξη της γέννησης, δημιουργώντας ένα φαύλο κύκλο φόβου και έντασης, που συνήθως οδηγεί σε μεγαλύτερη αίσθηση του πόνου και ενδεχομένως σε επιπλοκές. Σωματικά η απόσυρση εκδηλώνεται με μια σειρά μυϊκών συσπάσεων, ιδιαίτερα στις περιοχές του σώματος που παρουσιάζουν σε κάποιο βαθμό μια χρόνια ακαμψία. Το σώμα, όπως τονίζει η Ραϊχική θεραπευτική προσέγγιση, καθρεπτίζει το συγκινησιακό κόσμο του ανθρώπου, πάνω του διαβάζεται ολόκληρη η ιστορία του. Και κάθε γυναίκα βιώνει την εγκυμοσύνη, τον τοκετό, το θηλασμό με τη δική της μοναδική ψυχοσωματική δομή.


Τρίτη 16 Σεπτεμβρίου 2014 20:00\nΑνησυχία για το ενδεχόμενο η επέτειος της δολοφονίας του Παύλου Φύσσα στο Κερατσίνι να αποτελέσει αφορμή για εκδήλωση τρομοκρατικής ενέργειας εκφράζουν τις τελευταίες ώρες στελέχη του υπουργείου Δημόσιας Τάξης αλλά και ανώτατοι αξιωματικοί της ΕΛ.ΑΣ.\nΓι' αυτό, εξάλλου, από το μεσημέρι του περασμένου Σαββάτου αποφασίστηκε να αυξηθούν τα μέτρα προστασίας σε «ευπαθείς» στόχους, αλλά και να αυξηθεί η δύναμη αστυνόμευσης (ΔΙΑΣ, ΔΕΛΤΑ, Αμεση Δράση) που περιπολεί στο Λεκανοπέδιο της Αττικής. Μιλώντας χθες στην «Κ» κορυφαία στελέχη του υπουργείου εξέφρασαν φόβους για το ενδεχόμενο τρομοκρατικής επίθεσης συγκεκριμένα κατά αστυνομικού στόχου. Σύμφωνα με πληροφορίες, το τελευταίο διάστημα άγνωστοι επιχειρούν κατά αστυνομικών διμοιριών «δοκιμαστικά» χτυπήματα για να δουν τον τρόπο και τον χρόνο αντίδρασης. Παράλληλα, σύμφωνα με ανώτατο αξιωματικό της ΕΛ.ΑΣ., από τις κεντρικές υπηρεσίες έχει δοθεί εντολή στους περιπολούντες αστυνομικούς να λαμβάνουν αυξημένα μέτρα αυτοπροστασίας.\nΣε ενίσχυση των μέτρων φύλαξης έχει προχωρήσει η ΕΛ.ΑΣ. και σε πολιτικούς στόχους, όπως είναι τα γραφεία πολιτικών κομμάτων και ιδιαίτερα αυτά της Χρυσής Αυγής. «Περισσότεροι αστυνομικοί απασχολούνται στη διακριτική προστασία-φύλαξη των γραφείων του συγκεκριμένου κόμματος», επιβεβαίωσε μιλώντας χθες στην «Κ» αξιωματικός από τη Γενική Αστυνομική Διεύθυνση Αττικής (ΓΑΔΑ). Ερωτηθείς σχετικά αξιωματούχος του υπουργείου Δημόσιας Τάξης, δήλωσε στην «Κ» ότι «η προσεχής περίοδος είναι ευεπίφορη για την εκδήλωση τρομοκρατικής επίθεσης εξαιτίας των επετείων της δολοφονίας Φύσσα, της εξέγερσης του Πολυτεχνείου αλλά και της δολοφονίας του μαθητή Αλέξανδρου Γρηγορόπουλου».\nΤο «παζλ» των τελευταίων ημερών συμπληρώνει επιστολή που ανήρτησε (το Σάββατο) στο Indymedia ο καταδικασθείς για συμμετοχή στον «Επαναστατικό Αγώνα» Ν. Μαζιώτης, με την οποία ανέλαβε την ευθύνη της βομβιστικής επίθεσης στην Τράπεζα της Ελλάδος, τον Απρίλιο. Η επιστολή ερμηνεύεται ως κάλεσμα σε ασύλληπτους συνεργούς του και την καταζητούμενη σύντροφό του Πόλα Ρούπα να συνεχίσουν την ένοπλη δράση. Στην επιστολή του χαρακτηρίζει τη Χρυσή Αυγή «δύναμη κρούσης στην υπηρεσία του κεφαλαίου για την εξόντωση των πολιτικών αντιπάλων του και την εξόντωση εξαθλιωμένων μεταναστών εργατών, με αποκορύφωμα τη δολοφονία του Παύλου Φύσσα».\nΑναφερόμενος στην απόφαση που πήρε μαζί με την καταζητούμενη σύντροφό του Πόλα Ρούπα να «βγουν» στην παρανομία, παραβιάζοντας τους περιοριστικούς όρους που τους είχαν επιβληθεί, αναφέρει ότι «επιλέξαμε την παρανομία για να συνεχίσουμε να αγωνιζόμαστε για την κοινωνική επανάσταση, για να βοηθήσουμε να αφυπνιστεί ο λαός, να κατανοήσει ότι η ανατροπή του κεφαλαίου και του κράτους είναι η μόνη ρεαλιστική πρόταση στα δεινά του». Και καταλήγει λέγοντας ότι «από τη φυλακή υποστηρίζω τη δράση της οργάνωσης».


«Ασημένιος» ο Κουγιουμτσίδης στο ευρωπαϊκό πρωτάθλημα\nNewsIT Αθλητικα «Ασημενιος» ο Κουγιουμτσιδης στο ευρωπαικο πρωταθλημα\nΤο ασημένιο μετάλλιο στην κατηγορία των 79κ.στο Ευρωπαϊκό πρωτάθλημα Πάλης Εφήβων που διεξάγεται στο Ντόρτμουντ της Γερμανίας κατέκτησε ο Γιώργος Κουγιουμτσίδης. Ο Ελληνας πρωταθλητής έχασε το χρυσό μετάλλιο στις λεπτομέρειες από τον Ρώσο Ασλούεφ με σκορ 3-1.\nΤο παιχνίδι ήταν κλειστό και ο Ελληνας πρωταθλητής δέχθηκε παρατήρηση, μένοντας στο σκορ πίσω με 1-0. Στη συνέχεια έβγαλε εκτός τον αντίπαλό του και ισοφάρισε. Με αυτό το σκορ είχε πλεονέκτημα, αλλά ο Ρώσος πήρε ένα σημείο κι έκανε το 2-1, με το οποίο τελείωσε το παιχνίδι. Ο ελληνικός πάγκος έκανε ένσταση, καθώς ο Ασλούεφ στα τελευταία δευτερόλεπτα δεν αντιμετώπιζε τον Κουγιουμτσίδη, αλλά την έχασε και το παιχνίδι έληξε 3-1.\nΑναμφίβολα πρόκειται για μία μεγάλη επιτυχία, και ο Ελληνας πρωταθλητής έχει δείξει την τεράστια άνοδό του και για τρίτη μεγάλη διοργάνωση κατακτά μετάλλιο!\nΤην 5η θέση στα 57κ. κατέκτησε ο Γιάννης Μαρτίδης. Ο Ελληνας πρωταθλητής αφού επικράτησε του Ιταλού Πιρόντου με 8-5 και προκρίθηκε στον μικρό τελικό. Εκεί αντιμετώπισε τον Επ. Το παιχνίδι έληξε ισόπαλο 1-1 με τον Ελβετό να υπερτερεί στην ισοπαλία και να παίρνει το πολυπόθητο μετάλλιο.\nΣτα 86κ. ο Αγγελς Κούκλαρης σημείωσε σπουδαία νίκη στα προκριματικά απέναντι στον Λευκορώσο Καμτσου με 8-6. Στα προημιτελικά ηττήθηκε από τον Γάλλο Μαγκαμάντοφ κι αποκλείστηκε.\nΣτους «8» σταμάτησε η πορεία του Γκίβι Μπλιάτζε στα 92κ. Ο Ελληνας πρωταθλητής επικράτησε με 15-11 του Λευκορώσου Καζλού και προκρίθηκε\nστα προημιτελικά. Εκεί πάλεψε με τον Μαργκισβίλι και μετά από ένα συναρπαστικό παιχνίδι αναδείχθηκε ισόπαλος 9-9. Δυστυχώς όπως και στην περίπτωση του Μαρτίδη υστέρησε στην ισοπαλία και αποκλείστηκε.\nΤέλος στα 125κ. ο Κώστας Αλεξανδρίδης έχασε από τον Ουκρανό Σόβα με 8-2 και αποκλείστηκε.\nΟλυμπιακοί Αγώνες: Προκρίθηκαν στα ημιτελικά η Αννέτα Κυρίδου και ο Στέφανος Ντούσκος\nΟ Μπακογιάνης συνάντησε τον Σπανούλη κι έκανε πλάκα στο instagram\nΟλυμπιακοί Αγώνες: Άννα Κορακάκη και Στέφανος Τσιτσιπάς ρίχνονται στη «μάχη» από τα ξημερώματα της Κυριακής\nΟ Ατρόμητος ανακοίνωσε την απόκτηση του Καστεγιάνο


Roxx | 14 December 2016\nΈνας από τους καλύτερους σκηνοθέτες των ημερών μας, ο Κρίστοφερ Νόλαν, επιστρέφει το καλοκαίρι με τη νέα του ταινία. Μόνο που αυτή τη φορά δεν ασχολείται με τον κόσμο της φαντασίας αλλά με την ωμή πραγματικότητα του πολέμου.\nΗ ταινία ονομάζεται Dunkirk και μας μεταφέρει πίσω στην εποχή του δευτέρου παγκοσμίου πολέμου και θα καταγράφει την προσπάθεια εκκένωσης και απομάκρυνσης των συμμαχικών δυνάμεων από την γαλλική περιοχή που έχει πέσει στα χέρια των Ναζί.\nΗ διαδικασία κράτησε 8 ημέρες, από τις 26 Μαΐου του 1940 έως και τις 4 Ιουνίου και αμέσως μετά την ολοκλήρωση της ο άγγλος πρωθυπουργός Γουίνστον Τσόρτσιλ έβγαλε τον περίφημο λόγο We Shall Fight on the Beaches, που αποτελεί φυσικά το intro για το Aces High των Iron Maiden.\nΑυτό είναι το πρώτο κανονικό trailer:


Μεγάλη κινητικότητα στα διαρκείας του ΑΣΚ με το βλέμμα στο όνειρο της Basketleague!\nPrevious Article Αναβολή στην έναρξη της Α2 Ανδρών!\nNext Article Φιλικό με Λάρισα ο ΒΙΟΛΟΓΙΚΟ ΧΩΡΙΟ ΑΣ Καρδίτσας - Ενσωματώνεται ο Μπουρούσης!\nΟ ΒΙΟΛΟΓΙΚΟ ΧΩΡΙΟ ΑΣ Καρδίτσας βάζει πλώρη να φέρει στην πόλη αυτό που ποτέ της δε γνώρισε στα χρονικά, μία άνοδο στη μεγαλύτερη κατηγορία μπάσκετ της χώρας και οι προσδοκίες που έχει δημιουργήσει είναι σαφώς υψηλές.\nΟ ενθουσιασμός του κόσμου για το ρόστερ που έχει «χτίσει» το συγκρότημα του Δημήτρη Λιόγα μετουσιώνεται πρακτικά με τη μεγάλη κινητικότητα που σημειώνεται και στα εισιτήρια διαρκείας.\nΤο «κερασάκι στην τούρτα» ήταν τα δύο τελευταία μεταγραφικά αποκτήματα, με την έλευση του Δημήτρη Βεργίνη και του Γιάννη Μπουρούση να δημιουργούν ντελίριο συναισθημάτων στην τοπική κοινωνία και πανελλήνια αίσθηση στην μπασκετική κοινότητα.\nΔεν είναι κρυφό πια ότι η ομάδα της Καρδίτσας θα επιχειρήσει να πρωταγωνιστήσει σε ένα πολύ ανταγωνιστικό πρωτάθλημα, επιθυμώντας σε αυτή τη δύσκολη προσπάθεια να έχει τον κόσμο στο πλευρό της.\nΆλλωστε, μετά από 1,5 χρόνο οι πόρτες του νέου κλειστού γυμναστηρίου ξανανοίγουν για το κοινό που τόσο πολύ στερήθηκε τη δια ζώσης παρακολούθηση των αγώνων και φέτος θα έχει την ευκαιρία να απολαύσει στιγμές που πριν λίγα χρόνια θα μπορούσε μόνο να τις φανταστεί!\nΉδη τα VIP εισιτήρια διαρκείας οδεύουν προς εξάντληση, ενώ και στην κατηγορία BLUE η διάθεση έχει ανεβεί κατακόρυφα, αφού στις φίλαθλες τάξεις υπάρχει κοινή αναγνώριση του μεγέθους της προσπάθειας που καταβάλλεται.\nΑπό μόνες τους, οι αθλητικές εγκαταστάσεις που φιλοξενούν από το Σεπτέμβριο του 2019 τον ΑΣ Καρδίτσας αποτελούν πόλο έλξης, μιας και μιλάμε για το πιο σύγχρονο κλειστό γυμναστήριο της χώρας, ενώ με τις τελευταίες πινελιές στον περιβάλλοντα χώρο, το γήπεδο έχει τελειοποιηθεί. Παράλληλα, η πλήρης λειτουργικότητα του κυλικείου και των βοηθητικών χώρων του γηπέδου έχουν δημιουργήσει μια εικόνα για...«παλατάκι» στην Καρδίτσα που φέρνει έξτρα κίνητρο στους φιλάθλους για την προμήθεια εισιτηρίων διαρκείας.\nΗ διάθεση των εισιτηρίων διαρκείας συνεχίζεται με έντονο ενδιαφέρον και ο ΑΣΚ επιθυμεί να καταστήσει γιορτή κάθε Σάββατο τα ματς του, μπαίνοντας στο γήπεδο ως πρωταγωνιστής για να ζήσει μαζί με το κοινό πολυπόθητες, ανεπανάληπτες και ιστορικές στιγμές για το μπάσκετ της περιοχής!\nΗ κάρτα VIP, αφορά στην ελεύθερη είσοδο σε όλους τους επίσημους και φιλικούς αγώνες σε αριθμημένη θέση στο χώρο των διακεκριμένων θεατών, με μοναδικά προνόμια όπως η εξασφαλισμένη θέση στάθμευσης στο πάρκινγκ του γηπέδου και η παροχή πρόσθετων υπηρεσιών κατά τη διάρκεια των αγώνων. Το κόστος της κάρτας VIPείναι 250 €.\nΗ κάρτα BLUE, αφορά στην ελεύθερη είσοδο σε όλους τους επίσημους και φιλικούς αγώνες της ομάδας μας για την περίοδο 2021-22. Για όλους τους κατόχους των καρτών διαρκείας, προβλέπονται ειδικά προνόμια. Το κόστος της κάρτας BLUEείναι 100 €. Επίσης, θα ισχύσουν ειδικές τιμές για οικογενειακά πακέτα.


Πνευματικό Καταφύγιο: Ο Keneth Klaous στην Ξάνθη.\nΟ Keneth Klaous στην Ξάνθη.\nΗ παρουσίαση του βιβλίου "Χιλιάδες μίλια προς τον τόπο της καρδιάς" του Kenneth Klaous στην Ξάνθη. Διοργάνωση: Ίδρυμα Θρακικής Τέχνης και Παράδοσης, Οργανισμός Νεότητας και Πολιτισμού της Ι.Μ. Ξάνθης και Περιθεωρίου, Βιβλιοπωλείο Πυργελή, Εκδόσεις Εν πλω. ( 13 - 12 -2010 ).\nΑναρτήθηκε από Π.ΑΝΤΩΝΙΟΣ ΒΟΥΛΚΟΣ στις 8:37 π.μ.


Το Κίνημα Αλλαγής διαλύεται | Εφημερίδα η Εποχή\nΤο Κίνημα Αλλαγής διαλύεται\nΕπειτα από ένα χρόνο το εγχείρημα της ένωσης του Κέντρου λαμβάνει άδοξο, όσο και αναμενόμενο τέλος. Είχαμε γράψει πολλές φορές στην «Εποχή» πως η δημιουργία του Κινήματος Αλλαγής δεν συνοδεύτηκε ποτέ στην πραγματικότητα από τα δομικά χαρακτηριστικά μιας πραγματικής συμμαχίας: ενιαία εκφορά λόγου, πρόγραμμα, οργανωτική ενιαιότητα και ιδεολογικό και πολιτικό προσανατολισμό που ορίζεται ως οδοδείκτης τακτικής και στρατηγικής. Αντίθετα, εκείνο που συνέβη ήταν αυτό που αναγνώριζαν αριστεροί –και όχι μόνο– αναλυτές: πρώτα η εκλογή αρχηγού, έπειτα το συνέδριο, υποχρεωτική συγκόλληση, φραξιονισμός και ασυμφωνίες στα κύρια θέματα που ανέκυπταν.\nΌταν την Κυριακή ο Σταύρος Θεοδωράκης ανακοινώσει την αποχώρηση του Ποταμιού από το Κίνημα Αλλαγής, το ΠΑΣΟΚ και η κ. Φώφη Γεννηματά θα έχουν έτοιμη την απάντησή τους. Το ζήτημα είναι ως που θα φτάσει η αντιπαλότητα και οι σχετικές αποκαλύψεις το επόμενο χρονικό διάστημα. Αν οι πρώην σύμμαχοι επιλέξουν την κατά μέτωπο αντιπαράθεση, τότε έχουν να χάσουν και τα δυο μέρη. Αν επικρατήσουν σχετικά ήρεμοι τόνοι, τότε είναι πιθανόν να αναδειχτούν με τη δέουσα πολιτική σοβαρότητα υπαρκτές διαφορές. Γεγονός είναι πως η σχέση του Ποταμιού με το ΚΙΝΑΛ απέκτησε χαρακτηριστικά υπαρξιακής αναπαραγωγής, ενώ για το ΠΑΣΟΚ ήταν ένα απαραίτητο συμπλήρωμα για να αναδειχτεί η ενωτική προοπτική. Η ανισοβαρής θέση των εταίρων, ακόμα και οργανωτικά, πιστοποιούσε διαρκώς την ενδεχομενικότητα της σχάσης.\nΘα μπορέσει το Ποτάμι να υπάρξει την επόμενη μέρα; Όλα δείχνουν πως στη συνάντηση των 6 εναπομεινάντων βουλευτών του Ποταμιού το κόμμα θα μπορέσει, την επόμενη ακριβώς ημέρα, να διατηρήσει τη δική του, ανεξάρτητη, κοινοβουλευτική ομάδα. Άδηλη είναι, ωστόσο, η χρονική διάρκεια αυτής της ανεξαρτησίας, μιας και τουλάχιστον δυο βουλευτές φέρονται να θέλουν να προσχωρήσουν στη ΝΔ. Ο κ. Ψαριανός, που αποκήρυξε το αριστερό του παρελθόν πρόσφατα, και ο κ. Αμυράς είναι πολύ πιθανόν, σε συνεννόηση με τον κ. Μητσοτάκη, να ενισχύσουν τον κατάλληλο χρόνο την Αξιωματική Αντιπολίτευση. Ο κ. Θεοδωράκης θα μείνει τότε μόνο με τους κυρίους Λυκούδη, Μαυρωτά και Δαννέλη. Η εκπεφρασμένη θέση του κ. Δαννέλη πως θα πρέπει να στηριχτεί η κυβέρνηση σε περίπτωση που κινδυνεύει η κυβερνητική συμμαχία, κάνει τα πράγματα ακόμα πιο περίπλοκα για τον κ. Θεοδωράκη. Ωστόσο, ο αρχηγός του Ποταμιού επέδειξε χαρακτηριστικά πολιτικού μοραλισμού και σταθερότητας στην ατζέντα που ξεδίπλωσε η κυβέρνηση το προηγούμενο διάστημα, πράγμα που του πιστώνουν ευκρινώς στελέχη της.\nΑπό τη μεριά του ΠΑΣΟΚ, τα πράγματα δεν είναι τόσο εύκολα. Ο μόνος εταίρος πέρα από το ΠΑΣΟΚ με πραγματική δύναμη στην κοινωνία ήταν το Ποτάμι και πλέον έφυγε. Οι πόροι που σπαταλήθηκαν για την «ενότητα της κεντροαριστεράς» δεν υπάρχουν πια και το εγχείρημα διαλύθηκε. Το κόμμα έμεινε με τις ισχνές προσθήκες της ΔΗΜΑΡ, του κ. Παπανδρέου και του κ. Καμίνη. Παράλληλα, οι Ευρωπαίοι Σοσιαλιστές «τραβάνε το αυτί» της κ. Γεννηματά για τη στάση της στη συμφωνία με την ΠΓΔΜ, αλλά όχι μόνο. Ο πρωθυπουργός στριμώχνει έξυπνα διαρκώς την πρόεδρο του ΠΑΣΟΚ σε ζητήματα δικαιωμάτων, κοινωνικής πρόνοιας κ.ο.κ. Όταν –όπως συνήθως- οι απαντήσεις της υπονοούν σύμπλευση με την ολοένα και περισσότερο συντηρητική ΝΔ, τότε ο προοδευτικός χώρος καταλαμβάνεται από τον ΣΥΡΙΖΑ.\nΗ κ. Γεννηματά θα κληθεί να διαχειριστεί το αμέσως επόμενο χρονικό διάστημα τη μειωμένη συμμετοχή μελών για την ανάδειξη στελεχών του ΚΙΝΑΛ, το πρόγραμμα και την προεκλογική εκστρατεία της παράταξης, διαδικασίες διόλου ευκαταφρόνητες. Ο κόμπος όμως που χρειάζεται να λύσει περισσότερο είναι ο εξής: έπειτα από την αποχώρηση του Ποταμιού οι σύμμαχοι που απέμειναν, θα αυξήσουν τις απαιτήσεις τους σε σχέση με τη νομή της εξουσίας και την παραγωγή του πολιτικού λόγου. Η κ. Γεννηματά δε μπορεί να είναι διαθέσιμη ούτε για υποχωρήσεις, ούτε και για αποχωρήσεις. Πώς θα λυθεί; Η συνέχεια από το Σεπτέμβριο.


Πώς μπορείτε να παίξετε games του PS4 στο iPhone ή το iPad - ired.gr\nΗ Sony λάνσαρε, επιτέλους, την iOS έκδοση της δωρεάν εφαρμογής PS4 Remote Play, με την οποία επιτρέπει στους κατόχους του PlayStation 4 να μεταφέρουν, μέσω streaming, τα παιχνίδια τους σε ένα iPhone ή ένα iPad, όταν δεν είναι σε θέση να τα παίξουν σε κάποια τηλεόραση!\nΜε την νέα iOS εφαρμογή, τα παιχνίδια και το μενού του PlayStation μπορούν να ελέγχονται μέσω της touchscreen οθόνης του iPhone ή του iPad, η οποία αναπαράγει, επίσης, τα περισσότερα από τα κουμπιά ενός χειριστηρίου DualShock. Επιπλέον, κείμενο μπορεί να προστεθεί, με τη χρησιμοποίηση του εγγενούς πληκτρολογίου της Apple και οι φωνητικές συνομιλίες θα λειτουργούν μέσω του μικροφώνου του iPhone ή του iPad.\nΩστόσο, υπάρχουν ορισμένες και απαιτήσεις: η εφαρμογή απαιτεί την έκδοση iOS 12.1 ή νεότερη, έναν λογαριασμό στο PlayStation Network και το πιο πρόσφατο λογισμικό του PS4. Η σύνδεση θα επιτευχθεί, επίσης, μονάχα μέσω οικιακού δικτύου Wi-Fi, το οποίο προτιμάται ούτως ή άλλως, επειδή η καθυστέρηση μιας κυψελοειδούς σύνδεσης, μπορεί να καταστήσει ιδιαίτερα δύσκολο για τον χρήστη να παίξει ένα action game.\nΕπιπλέον, η εφαρμογή "μπορεί να μην είναι συμβατή με κάποια παιχνίδια", σύμφωνα με την σχετική προειδοποίηση της Sony, αν και δεν αναφέρει κάποιο συγκεκριμένο παράδειγμα. Σε αντίθεση με την έκδοση του Remote Play για το λειτουργικό Android, οι ιδιοκτήτες iPhone και iPad δεν μπορούν να συνδέσουν ένα DualShock 4 με τις συσκευές τους για καλύτερο έλεγχο. Δεν είναι ακόμα σαφές εάν τα gamepads με πιστοποίηση MFi θα λειτουργήσουν, καθώς δεν αναφέρονται στις σχετικές λεπτομέρειες της iOS έκδοσης.\nΤο Remote Play μπορεί να είναι αρκετά χρήσιμο αν αναφερόμαστε σε οικογένεια, καθώς οι γονείς μπορεί να δουν κάποιο πρόγραμμα στην τηλεόραση, ενώ την ίδια στιγμή τα παιδιά ψάχνουν τρόπο να παίξουν το αγαπημένο τους παιχνίδι από το PlayStation.\nΔιαβάστε επίσης: Φίλοι των παλιών iOS games, το GameClub είναι εδώ για εσάς!\nΠέρα από την παραπάνω είδηση, αξίζει να αναφέρουμε πως πρόσφατα η Sony διέκοψε την κυκλοφορία της φορητής κονσόλας PS Vita. Η συγκεκριμένη συσκευή κυκλοφόρησε αρχικά τον Δεκέμβριο του 2011, ωστόσο δεν σημείωσε των προσδοκώμενη πορεία, κυρίως λόγω της παρουσίας των smartphones και των tablets, στα οποία στρέφονταν οι gamers για να απολαύσουν τα αγαπημένα τους παιχνίδια. Σε αυτό το πλαίσιο, μπορεί να μην είναι τυχαίο το γεγονός πως η εφαρμογή PS4 Remote Play επεκτάθηκε ακόμα περισσότερο, με την κυκλοφορία της iOS έκδοσης, λίγες ημέρες μετά το... "The End" που ανακοίνωσε η Sony για την PS Vita...\nΤώρα αν θέλετε κι εσείς να μεταφέρετε τα παιχνίδια του PlayStation 4 στο iPhone ή το iPad σας, δεν έχετε παρά να "κατεβάσετε" την εφαρμογή PS4 Remote Play από το App Store, εντελώς δωρεάν, με ΚΛΙΚ στο εικονίδιο.


ΑΝΕΛ: Οι δήθεν «διαφωνούντες» εκλιπαρούν για την μεγαλοψυχία Σαμαρά – Όλες οι Ειδήσεις από την άλλη Θεσσαλονίκη\nΑΝΕΛ: Οι δήθεν «διαφωνούντες» εκλιπαρούν για την μεγαλοψυχία Σαμαρά\n12 Δεκεμβρίου, 2012, 12:00 πμ\nΣκληρή ανακοίνωση εξέδωσαν οι Ανεξάρτητοι Ελληνες απαντώντας στην δήλωση του Δημήτρη Σταμάτη στα parapolitika «Είναι η ώρα να αποδείξει μεγαλοψυχία και μεγαλοσύνη ο πρωθυπουργός».\n“Οι μάσκες έπεσαν. Οι δήθεν «διαφωνούντες» και αποχωρούντες, δια στόματος Δ. Σταμάτη, εκλιπαρούν για την μεγαλοψυχία και την μεγαλοσύνη του Αντώνη Σαμαρά και φαντασιώνονται το μύθο της νέας κεντροδεξιάς, αποκαλύπτοντας τις πραγματικές τους προθέσεις” αναφέρει η σχετική ανακοίνωση.\n“Ξέχασαν όμως ότι ο Ελληνικός λαός έχει εξαντλήσει όλα τα περιθώρια «μεγαλοψυχίας» και δεν καταλαβαίνουν πως η κατοχή του μνημονίου έχει σαφή ημερομηνία λήξης. Οι ΑΝΕΞΑΡΤΗΤΟΙ ΕΛΛΗΝΕΣ συνομιλούν και κρίνονται μόνο από τον Ελληνικό λαό και όχι από τους εργολάβους νέων τειχών διχασμού, με φθαρμένες ταμπέλες μετεμφυλιακού χαρακτήρα” αναφέρει.\nΠροηγούμενο άρθρο Μέχρι και 37% οι αυξήσεις στη ΔΕΗ\nΕπόμενο άρθρο ΠΟΕ-ΟΤΑ: Νέα 48ωρη απεργία\nΜέχρι και 37% οι αυξήσεις στη ΔΕΗ\nΠΟΕ-ΟΤΑ: Νέα 48ωρη απεργία


Η ζωή μου μια βόλτα...: Take care...\nΑναρτήθηκε από Υάδα στις 12:34\nΠάει το λαπ τοπ πέθανε;\nΕδώ θα είμαστε και θα σε περιμένουμε,\nΚαι που ξέρεις μπορεί ο άγιος Βασίλης,να σου το φέρει!κοίτα να\nανοίξεις την καμινάδα!!\nΦιλιά πολλά καλή μου....\n28 Νοεμβρίου 2009 - 4:36 μ.μ.\nΦιλιά και σένα γλυκιά μας:)\nΚαι, δεν πειράζει, ευκαιρία για λίγη\nαποτοξίνωση, κοίτα να περνάς καλά.\nΚαλό σ/κ, θα μας λείψεις.\n(λίγο ε, μη το πάρεις και πάνω σου:) )\nελπίζω να έρθει πιο νωρίς ο Αι-Βασίλης φέτος... για να μην λείψεις τόσο πολύ, παραμόνο λίγο...\nαν και... οι μέρες θα γίνουν λεπτά όταν εμφανιστείς ξανά...\n28 Νοεμβρίου 2009 - 7:22 μ.μ.\nπρώτον ..εμείς θα τα λέμε δεν το συζητάω αυτό το ξέρεις.\nΔευτερον είσαι σίγουρη ότι πάει το laptoπ;Εγώ νόμιζα 'ότι τελείωσε το δικό μου πιο γρήγορα από το δικό σου-από τις 25 δεν είχα laptop΄-και τελικά το πήγα εκέι που το πήρα και μου το έκανε format.Αν δεν έχεις πάει πήγαινε εκεί που το αγόρασες και πες τους το..Ίσως δεν τελειωσε το laptop αλλά απλά χρειάζεται επανεγκατάσταση των προγραμμάτων σου..Απλά κράτα τα αρχεία σου..\nΤρίτον θα μου λείψει να σε διαβάζω στο blog σου..\nΦιλάκια πολλά και μέχρι να τα ξαναπούμε -και για πάντα εννοείτα-πολλά χαμόγελα ΥΑΔΑ μου..\nείναι που είναι βράδυ περίεργο μας αποτέλειωσε και το απίστευτο άσμα.\nνα 'σαι πάντα καλά. να έρθει γρήγορα ο άι βασίλης μα φήμες λένε ότι μπορεί να τον αντικαταστήσει ο γερμανός. ;) καλό σου βράδυ!\n28 Νοεμβρίου 2009 - 10:39 μ.μ.\nΠάει τελικά ε, δεν το σώσαμε; Άντε σύντομα να έρθει ο Άη Βασίλης να σου φέρει καινούργιο! Κοίτα μην το ρίξει απ΄την καμινάδα και σπάσει κι αυτό!!\nΜην λείψεις πολύ, ακούς; Φιλιά πολλά.\nΕλπίζω να μη λείψεις πολύ... Γιατί απλά όλο αυτό που γίνεται εδώ είναι η συνέχεια μια ζωής μισής... Και αυτή η μισή δε μπορεί να τη βιώσει κανείς στο κόσμο... μα στο όνειρο...\nάντε τώρα να χαμηλώσουν οι παλμοί...\nΤο καημένο μάλλον πέθανε.. και τα ανταλλακτικά του επειδή κοστίζουν όσο ένα καινούργιο μάλλον θα το αλλάξω κάποια στιγμή. Τζάκι δεν έχω, αλλά ελπίζω να έρθει φέτος ο Άγιος Βασίλης με άλλον τρόπο, γιατί εδώ και χρόνια με αποφεύγει ;-)\nΑποτοξίνωση στο 1000%. Ούτε μια ταινία δεν μπορώ να δω, ούτε τραγούδια να ακούσω, ούτε ανάρτηση να γράψω.. Άσε γιατί πολύ μου έχει λείψει..\nΕγώ λίγο θα σας λείψω ε; Οκ… Οκ… το σημειώνω αυτό :P\nΚι εγώ το ελπίζω.. για να δούμε όμως, θα γίνει όπως τα λες;\nΚαλό βράδυ καλέ μου\nΔε θα χαθούμε καλή μου. Εδώ θα είμαι, λιγότερο βέβαια και στα κλεφτά, αλλά από το τίποτα, καλό είναι και αυτό. Κι εμένα μου λείπει να σας διαβάζω. Έχουν πέσει όλα μαζεμένα αυτόν τον καιρό σε όλους τους τομείς της ζωής μου. Κάποια ευχάριστα, κάποια που θέλουν να δώσω όλον μου τον εαυτό… μα δεν παραπονιέμαι.\nΚαι να ξέρεις πως σου χαμογελάω και είμαι καλά. Φιλιά πολλά πολλά :-)\nΤο τραγούδι είναι όντως απίστευτο… με ταξιδεύει κάθε φορά που το ακούω και χάνομαι στους ήχους και στα λόγια του. Ελπίζω το πλαίσιο ή ο germanos ή ο κωτσόβολος να γίνουν αη βασίλης για φέτος. Αν και έχω πολλά που θέλω να ζητήσω… Να δω τι θα προλάβει να μου δώσει…\nΝα είσαι καλά Βασίλη μου.\nΔεν το σώσαμε τελικά. Αν δεις τον Αη Βασίλη, πες του πως έχω μια λίστα από ευχές για φέτος.. Με προτεραιότητα αυτές της καρδιάς..\nΦιλιά πολλά ψυχή μου. Να χαμογελάς ε;\nΚι εγώ το ελπίζω. Εδώ τριγύρω είμαι και θα είμαι. Δε θα χαθώ.\nΚαι η ζωή θα γίνει ολόκληρη μια μέρα και θα μοιάζει με όνειρο. Είμαι σίγουρη γι αυτό. Αρκεί να το πιστέψεις και να το διεκδικήσεις.\nΜια ευχή μονάχα: Μη χαμηλώσεις ποτέ τον παλμό σου. Θέλω να τον ακούω… με τον δικό μου τρόπο…


ΦΑΝΕΛΑ - Σελίδα 6 από 7 - NewsIT\nΟλυμπιακός – Μπαρτσελόνα: Αυτός ήταν ο τυχερός που πήρε τη φανέλα του Μέσι [vid]\nΜετά το τέλος του αγώνα του Ολυμπιακού με την Μπαρτσελόνα, έγινε... μάχη για τη φανέλα του Λιονέλ Μέσι. Ο τυχερός παίκτης των "ερυθρόλευκων" που κατάφερε να την πάρει ήταν ο Φελίπε Πάρντο.\nΑγωνία στην η ΠΑΕ Ποντίων Θρυλορίων για το αν αποκλειστεί από το τοπικό πρωτάθλημα της ΕΠΣ Θράκης.\n“Τον αγριοκοίταξε”! Το… σκηνικό μεταξύ Μέσι και δυο παικτών του Ολυμπιακού\nΤι συνέβη μεταξύ Μέσι και δυο παικτών του Ολυμπιακού, που ζήτησαν τη φανέλα του Αργεντινού, μετά το τέλος του αγώνα στο «Καμπ Νου».\nΠήρε… μεταγραφή ο Τσίπρας [pic]\nΠαίκτης των… Σικάγο Καμπς, των πρωταθλητών στο μπέιζμπολ μπορεί να θεωρείται πλέον ο Έλληνας πρωθυπουργός, Αλέξης Τσίπρας.\nΤο… άγνωστο περιστατικό! Και αστυνομικός με φανέλα του Παναθηναϊκού στο “Γ. Καραϊσκάκης”\nΟι εικόνες με τον ξυλοδαρμό φίλου του Παναθηναϊκού στις εξέδρες του “Γ. Καραϊσκάκης”, κατά τη διάρκεια του αγώνα της Εθνικής Ελλάδας με το Γιβραλτάρ, έχουν σοκάρει τους πάντες. Ένα δημοσίευμα όμως αποκαλύπτει ένα άλλο περιστατικό στη συγκεκριμένη αναμέτρηση. “Πρωταγωνιστής”, ένας αστυνομικός.\nΔημοψήφισμα στην Καταλονία: Με ειδική φανέλα η Λας Πάλμας «απαντάει» σε Μπαρτσελόνα και Καταλανούς [pic]\nΑν διεξαχθεί ο αγώνας ανάμεσα στην Μπαρτσελόνα και τη Λας Πάλμας, οι φιλοξενούμενοι μάλλον δεν θα τύχουν καλής υποδοχής από τους Καταλανούς οπαδούς ανήμερα του δημοψηφίσματος.\nΠαναθηναϊκός: Αυτές είναι οι τρεις νέες εμφανίσεις του “τριφυλλιού” [pics]\nΗ ΚΑΕ Παναθηναϊκός παρουσίασε τις τρεις νέες εμφανίσεις της ομάδας για την αγωνιστική περίοδο 2017-18. Η τρίτη εμφάνιση κλέβει και φέτος τις εντυπώσεις, μιας και είναι κοντομάνικη.\nΑπό το απόλυτο “ξενέρωμα” στο λαμπερό χαμόγελο! Δείτε τη φάρσα που έγινε σε πιτσιρικά “τρελαμένο” γιουβεντίνο, που του παρουσίασαν για δώρο μια φανέλα της Ίντερ.\nΟ Γκόραν Ντράγκιτς δεν μπόρεσε να κρύψει τη συγκίνηση του, όταν έλαβε ένα δώρο από τη μητέρα του Ντράζεν Πέτροβιτς. Ο MVP του Eurobasket 2017 έβαλε τα κλάματα μπροστά στην κάμερα, όταν αντίκρυσε τη φανέλα του "Μότσαρτ".\nΟ Ολυμπιακός παρουσίασε την κατακόκκινη εμφάνιση που θα φοράει η ομάδα μπάσκετ στους εκτός έδρας αγώνες της.\nΠανθρακικός: Ψάχνει την… αναγέννηση με γραφείο τελετών για χορηγό [pics]\nΤα χρέη ανάγκασαν τον Πανθρακικό να αποσυρθεί τον περασμένο Ιανουάριο από τα επαγγελματικά πρωταθλήματα και να ξεκινήσει την προσπάθεια.. αναγέννησης του από την Β’ Κατηγορία ΕΠΣ Θράκης. Σε αυτή του την προσπάθεια θα έχει τη στήριξη ενός... γραφείου τελετών!\nΟλυμπιακός: Διέρρευσαν οι νέες εμφανίσεις των “ερυθρολεύκων” [pics]\nΟ Ολυμπιακός θα παρουσιάσει τη Δευτέρα (17/7) τις νέες εμφανίσεις του για την αγωνιστική περίοδο 2017-2018. Μία μέρα πριν από την επίσημη παρουσίαση, γνωστή ιστοσελίδα αποκάλυψε τις νέες φανέλες των πρωταθλητών Ελλάδας.\nΗ νέα εντός έδρας εμφάνιση της Μάντσεστερ Γιουνάιτεντ διέρρευσε στο διαδίκτυο, με τον Πογκμπά να εκτελεί χρέη μοντέλου.\nΡαγίζει… καρδιές η φανέλα του γιού του Τιοτέ! “RIP daddy” [pic]\nΟ Σεϊκ Τιοτέ έφυγε από τη ζωή λίγες μέρες πριν γιορτάσει τα 31α γενέθλιά του, συγκλονίζοντας τον ποδοσφαιρικό κόσμο, αφού η καρδιά του τον “πρόδωσε” κατά τη διάρκεια της προπόνησης. Τα μηνύματα -μέσω των social media- έπεσαν... βροχή, αλλά ένα ήταν αυτό που έκανε τους πάντες να συγκινηθούν απίστευτα!\nΑυτή είναι η νέα φανέλα της Μπαρτσελόνα [pics]\nΟι Καταλανοί αποκάλυψαν τη Δευτέρα (29/05) την εμφάνιση τους για τη νέα ποδοσφαιρική σεζόν.\nΜε αυτή τη φανέλα η Ρόμα θα αποχαιρετήσει τον Τότι! [vid]\nΗ σημερινή ημέρα θα μείνει για πάντα χαραγμένη στη μνήμη των φίλων της Ρόμα, αφού θα αποχαιρετήσουν τον μεγάλο τους αρχηγό, τον εμβληματικό Φραντσέσκο Τότι. Τα πάντα στην αναμέτρηση με την Τζένοα θα.. περιστρέφονται γύρο από τον “capitano”.\nΜπουφόν: Γι’ αυτό ανταλλλάσει φανέλες μετά το τέλος των αγώνων!\nΣτα 39 του χρόνια, με το Μουντιάλ του 2018 στη Ρωσία, να έχει ήδη οριστεί ως ένα φυσικό τέλος της καριέρας του, ο Μπουφόν ξέρει ότι αυτή μπορεί να είναι η τελευταία ευκαιρία για να κερδίσει το Champions League.\nΤεράστια συμφωνία! Η Γαλλία την πιο ακριβή φανέλα στον κόσμο\nΟ πρόεδρος της γαλλικής ομοσπονδίας ποδοσφαίρου (FFF), Νοέλ λε Γκρετ επιβεβαιώνει την συμφωνία χορηγίας με τη Nike.\nΑΕΛ – Παναθηναϊκός: Με τα… προσφυγόπουλα στη φανέλα παρά την απαγόρευση\nΚόντρα στην Superleague θα πάει η Θεσσαλική ΠΑΕ, που αναμένεται να βάλει στις φανέλες της -στην αναμέτρηση κόντρα στον Παναθηναϊκό- η φράση “Τα προσφυγόπουλα είναι παιδιά μας”.


i-rena: Καλλιόπη Λύκα...η θρυλική Μάνα του Στρατιώτη...*Γράφει ο Αντινάυαρχος ε.α. Δρ Στυλιανός Πολίτης\nΚαλλιόπη Λύκα...η θρυλική Μάνα του Στρατιώτη...*Γράφει ο Αντινάυαρχος ε.α. Δρ Στυλιανός Πολίτης\nΗ Καλλιόπη Λύκα που ονομάσθηκε από το Βασιλιά Γεώργιο «Μάνα του Στρατιώτη»\nυπήρξε το πρότυπο της σύγχρονης Ελληνίδας.\nΣύζυγος ήρωα, μητέρα ήρωα, στοργική νοσοκόμα στο πλευρό του τραυματία και\nλέαινα στη μάχη!\nΨηλή με ωραίο παράστημα, παρά την προχωρημένη ηλικία της και με την καλοσιδερωμένη της στολή γεμάτη παράσημα και μετάλλια, πάντα χαμογελαστή μιλούσε με ενθουσιασμό για την Πατρίδα. Έτσι θυμάμαι μικρό παιδάκι τότε στα Γιάννενα τη θρυλική Μάνα του Στρατιώτου. Αγαπούσε όλο τον κόσμο αλλά ειδικά το Στρατό. Κυριολεκτικά το λάτρευε και συχνά έλεγε: «όπου υπάρχει Στρατός είναι ελεύθερη η Πατρίδα!». Η Καλλιόπη Ζάγκλη, αυτό ήταν το πατρικό της όνομα, είχε γεννηθεί στις 30 Ιανουαρίου του 1889 στην Άρτα. Ο πατέρας της ονομαζόταν Κωνσταντίνος, η μητέρα της Αγγελική και , ένα ορεινό χωριό κοντά στα Γιάννενα.\nΗ οικογένεια της ήταν πολύ εύπορη αλλά και εξαιρετικά φιλάνθρωπος. Η σπλαχνική μητέρα της πάντρευε άπορα κορίτσια και μαζί με το γενναιόδωρο σύζυγο της διέθετε μεγάλα ποσά για συμπαράσταση στους φτωχούς της Άρτας και στους φυλακισμένους. Είχαν βαθιά Χριστιανική Πίστη και απέραντη αγάπη για την Πατρίδα. Όπως είναι φυσικό αυτά τα στοιχεία είχαν άμεση επίδραση στη ψυχοσύνθεση της μικρούλας τότε Καλλιόπης και σφυρηλάτησαν ένα χαρακτήρα που αποδείχθηκε αδαμάντινος. Ο Έρωτας όμως, ο πανάρχαιος Θεός που δεν σταμάτησε ποτέ τα θαύματα του ήρθε και για την όμορφη τότε ηπειρωτοπούλα. Ήταν μάλιστα μπαρουτοκαπνισμένος με τη μορφή του Υπολοχαγού Πεζικού Δημητρίου Γ. Λύκα. Οι δύο νέοι εκείνης της εποχής, αγαπήθηκαν και σύντομα παντρεύτηκαν. Απέκτησαν μόνο ένα παιδί που το βάφτισαν Γεώργιο. Οι μέρες που ακολούθησαν ήταν εξαιρετικά δύσκολες. Είχαμε διαρκώς πολέμους. Ο Δημήτριος Λύκας δεν έλειψε από καμμία μάχη. Παντού έδινε το παρόν και έδειχνε την ανδρεία του. Το στήθος του γέμισε παράσημα καθώς και πολεμικά μετάλλια και το κορμί του πληγές. Παράλληλα η σύζυγος του Καλλιόπη δεν σταμάτησε ούτε μια στιγμή το φιλανθρωπικό της έργο. Μέρα και νύκτα μέσα στα Στρατιωτικά Νοσοκομεία έδειχνε τη στοργή της σε κάθε τραυματία και στεκόταν δίπλα σε κάθε οικογένεια που την είχε ανάγκη, συμπαραστεκόμενη όχι μόνο ηθικά αλλά και υλικά. Μετά και από τη Μικρασιατική Εκστρατεία ο σύζυγος της έπαθε φυματίωση που ξεκίνησε από ένα από τα τραύματα του στους πνεύμονες. Αυτό τον οδήγησε σε πρόωρο θάνατο. Το 1930 ο Δημήτριος Λύκας σαν Συνταγματάρχης έφυγε από τον κόσμο μας, αφήνοντας χήρα τη σύζυγο του και ορφανό τον ανήλικο γιο του.\nΌταν απελευθερωθήκαμε από τους Γερμανούς διαλύθηκαν οι αντιστασιακές οργανώσεις μη έχοντας λόγο υπάρξεως, αφού ο αντίπαλος τους είχε αποχωρήσει νικημένος από το Ελληνικό έδαφος. Έτσι λοιπόν και οι γενναίοι Αντάρτες του Ζέρβα αφού παρέδωσαν τον οπλισμό τους, επέστρεψαν στα καθημερινά τους έργα. Η Καλλιόπη Λύκα επέστρεψε στις Τάξεις του Ελληνικού Στρατού ξαναπαίρνοντας πάλι τη θέση της σαν Μάνα του Στρατιώτου. Δυστυχώς όμως για την Πατρίδα μας τα βάσανα δεν είχαν τελειώσει. Όπως γνωρίζουμε, μετά τη Συμφωνία της Βάρκιζας, ο αποκαλούμενος «Ελληνικός Λαϊκός Απελευθερωτικός Στρατός» των Κομουνιστών επισήμως είχε διαλυθεί. Ένα μέρος του όμως είχε φύγει στα όμορα Κομουνιστικά Κράτη. Τα Κράτη αυτά που ήταν εχθρικά για την Ελλάδα έχοντας ακόμα και εδαφικές βλέψεις σε βάρος μας, δέχθηκαν πρόθυμα τους Κομουνιστές. Στη συνέχεια τους εξόπλισαν και άρχισαν σχολαστικά τη στρατιωτική τους εκπαίδευση.\n*πληροφορίες για τα υπογραμισμένα\n(με κόκκινο) ΕΔΩhttp://ellinoistorin.gr/?p=15752\nΑναρτήθηκε από Ρένα Φατούρου στις 8:43 μ.μ.\nΕτικέτες Γυναίκα-Woman, ΕΛΛΑΔΑ, Ηρωες, Ιστορικά, ΠΟΛΕΜΟΣ


Συζήτηση:Νικήτας Κακλαμάνης - Βικιπαίδεια\nΕκτενής συζήτηση σχετικά με το κατά πόσο βιογραφικό υλικό από προέρχεται από ιστοσελίδες πολιτικών (επεξεργασμένο ή σε περίληψη) είναι κατάλληλο για να ανάρτηση στην Wikipedia υπάρχει (περιέργως) ΜΟΝΟΝ στη /σελίδα συζήτησης του άρθρου Κώστας Σκανδαλίδης.\nΕίναι άξιο προσοχής πως στη σελίδα Σκανδαλίδη άναψαν πολύ γρήγορα διάφορα λαμπάκια και άρχισαν οι συκοφαντίες ενάντια στο ΠΑΣΟΚ + διάφορες ανυπόστατες θεωρίες σχετικά με το copyright των βιογραφικών σημειωμάτων (!) ... ενώ δεν έγινε τίποτα ανάλογο όταν ο ίδιος χρήστης ανάρτησε, αντίστοιχο υλικό από αντίστοιχες πηγές στη σελίδα Νικήτας Κακλαμάνης(απλώς έγιναν μια δυο φρόνιμες διορθώσεις, κάτι που συνάδει με τη λογική της W.).\n[Είπαμε πως είναι γαλάζιο είναι το default skin του MediaWiki... αλλά δεν χρειάζεται να παρασύρονται πια τόσο πολύ οι χρήστες!)\n--Emilyh 09:06, 4 Ιουνίου 2006 (UTC)[απάντηση]\nΝομίζω ότι τραβάς από τα μαλλιά την περίπτωση. Εφόσον ανέβασες τα δύο βιογραφικά όφειλες ως χρήστης να τηρήσεις ίσες αποστάσεις, αν μπορείς βέβαια. Τα περί default skin ασχολίαστα. --ΗΠΣΤΓ 09:59, 4 Ιουνίου 2006 (UTC)[απάντηση]\nΕπί της ουσίας, τα δύο βιογραφικά δεν ήταν απολύτως όμοια. Το συγκεκριμένο είναι εντελώς ξερό. Στο άρθρο για τον Σκανδαλίδη υπήρχαν συγκεκριμένες εκφράσεις που θεωρήθηκαν POV. Π.χ το να γράφεις ότι κάποιος έφερε καινοτομίες δεν λέει πολλά πράγματα, είναι προτιμότερο να γράψεις συγκεκριμένα τί πρωτοβουλίες ανέβαλε και δεν είναι καθόλου απαραίτητο να προχωρήσεις και σε αξιολόγηση. Νομίζω ότι αυτό ήταν κυρίως το πρόβλημα και όχι κάποια εμπάθεια.--Dada 11:08, 4 Ιουνίου 2006 (UTC)[απάντηση]\nΑγαπητή Emilyh, συζητήσεις για copyright σε βιογραφικά έχουν γίνει και για τα άρθρα Μίκης Θεοδωράκης, Κωνσταντίνος Στεφανόπουλος, Κυριάκος Μητσοτάκης και πολλών άλλων.\nΚαι για να τελειώνουμε με τα πολιτικά, με έχουν κυνηγήσει τόσο τα ΜΑΤ του Κακλαμάνη, όσο και του Σκανδαλίδη. Οπότε δεν δίνω δυάρα για κανέναν απ' τους δυο, ούτε σαν πολιτικό ούτε σαν άτομο. Αυτό που μ' ενδιαφέρει είναι να μπορέσει να λειτουργεί η ΒΠ βάσει της πολιτικής της, που σαν χρήστης και σαν διαχειριστής πρέπει να την εφαρμόζω σε όλα τα άρθρα, ανεξαρτήτως πεποιθήσεων και αποχρώσεων. Τα πράσινα, κόκκινα και μπλε σκινς είναι στο κεφάλι καθενός και όχι στη ΒΠ. Αν θες στείλε στο mediawiki τα παράπονά σου, δεν πρόκειται να κερδίσεις τίποτα όμως, καθώς φαίνεται από χίλιες μεριές ότι οι χρήστες της ΒΠ κάνουν μια τεράστια προσπάθεια να στήσουν μια σωστή εγκυκλοπαίδεια, και τα καταφέρνουν μέχρι στιγμής. Αν θες να τους βοηθήσεις στην προσπάθειά τους αυτή, είσαι ευπρόσδεκτη.\nΜέρος του υλικού του Κακλαμάνη προέρχεται, εν μέρει, από το site του BBC - το ξέρω από χτες το βράδυ. Όμως πρόκειται για ξερές φράσεις, και στην τελική άλλο 3-4 προτάσεις κείμενο κι άλλο 10 παράγραφοι με ακριβώς την ίδια έκφραση.\nΌσο για το αν με ενοχλούν τα ποστς Χρυσαυγιτών, αυτό φαίνεται από τις προσθήκες μου στο ίδιο το άρθρο Χρυσή Αυγή, όσο και σε αυτό για το Ολοκαύτωμα. Αλλά δεν μπορώ να είμαι 24/7 πάνω από το PC ξες. - Badseed απάντηση 12:51, 4 Ιουνίου 2006 (UTC)[απάντηση]\nΣχετικά με την τελευταία προσθήκη περί παρκινγκ. Επικαλείστε κάποιες δικαστικές αποφάσεις επί αγνώστου ζητήματος (ποιο είναι το επίδικο); Επιπλέον δεν παραπέμπετε πουθενά. Επίσης το άρθρο του Βήματος που έχει τεθεί ως παραπομπή στο λήμμα δεν αναφέρεται σε κάποιο νομικό κομμάτι αλλά καυτηριάζει την απόφαση του τότε δημάρχου να διαλύσει το πάρκο για να το κάνει παρκινγκ. Άρα σε τι δικαιώθηκε ο δήμαρχος; Όπως είναι τώρα δεν βγάζει νόημα γι'αυτό και προχωράω στην αφαίρεσή του.--Diu (συζήτηση) 13:57, 5 Οκτωβρίου 2015 (UTC)[απάντηση]\nΑνακτήθηκε από "https://el.wikipedia.org/w/index.php?title=Συζήτηση:Νικήτας_Κακλαμάνης&oldid=6892809"\nΤελευταία τροποποίηση 16:23, 22 Φεβρουαρίου 2018.


Ένοχος...: Σεπτεμβρίου 2012\nΦόβος με γεύση ανανά\nΣτο τραπέζι που καθόσουν. Την ημέρα που μοιράζονταν μπισκότα. Και ένας φωτογράφος εκεί. Και εσύ ξαφνικά μπροστά μου.\nίσως ένα ειλικρινές χαμόγελο. Ή αμήχανο. Ή ευτυχισμένο. Μακάρι να γυρνούσα το κεφάλι και να ήσουν εδώ. Μακάρι να μπορούσα να γράψω κάτι παραπάνω. Μακάρι. Αλλά τα καταπίνω όλα.\nΚαι προσπαθώ να αναπνέω διαφραγματικά.\nΚαι να ξεράσω τους φόβους μου πετώντας ένα μπαλάκι.\nΕσένα, την τέχνη και το συναίσθημα φοβάμαι. Το ρομαντισμό σου, τις ιστορίες για νεράιδες, πόντικες και φοβισμένες χελώνες. Είναι δικά μου. Δεν είναι δικά σου. Δε θέλω να μου τα πάρεις.\nΜερικές φορές όπως τώρα αλλάζεις μορφή. Δεν είσαι πια νεράιδος δεν είσαι πια μαγικός. Δεν είσαι παιδί. Γίνεσαι άλλος.\nΠου κάθε μέρα αλλάζει νεράιδες και αγαπητικές.\nΦόβος με γεύση ανανά.\n"Για κάποιον θεατρίνο μπισκονεράιδο"\nΑναρτήθηκε από ελπίς στις 8:23 μ.μ. Δεν υπάρχουν σχόλια:\nΕίχες ένα γλυκό χαμόγελο. Ή μάλλον έχεις. Βέβαια δεν το βλέπω πια. Δεν μπορώ να το βλέπω όταν ξυπνάω ούτε πριν κοιμηθώ.\nΤι όμορφα ζαχαρένια μαλλιά. Ξανθά ζαχαρένια μαλλιά. Όπως η μαύρη ζάχαρη που έβαζα το χειμώνα στον καφέ. Αλλά ποτέ δεν έλιωνε. Και έμενε πάντα μια ζάχαρη στον πάτο του φλιτζανιού. Γλυκός χειμώνας.\nΜακάρι αυτό το χειμώνα να ερχόσουν. Ο ζαχαρούλης. Ο ζαχαρούλης με τη ζαχαρένια καρδιά και τα ζαχαρένια μαλλιά. Και τις ζαχαρένιες εκφράσεις του προσώπου. Και τις ζαχαρένιες κινήσεις και τα ζαχαρένια φιλιά.\nΖαχαρούλη, θέλω ακόμα να πιστεύω πως δεν είσαι ένας απλός ζάχαρος.\nΑναρτήθηκε από ελπίς στις 7:52 μ.μ. Δεν υπάρχουν σχόλια:\nΕρωτευμένοι εραστές πέθαναν πρώτοι,\nπανικός, ένας χαμός. τρόμος, μη με κοιτάς.\nΔε σε έχω δει.\nΕΙΜΑΙ ΓΕΛΟΙΟΣ ΝΑΙ. Κυλιέμαι και στο χώμα, ντρέπομαι, κραυγάζω, υποφέρω, σας λέω αλήθεια δε το θέλω (μα και φυσικά το θέλω. Το θέλω όσο τίποτε άλλο στο κόσμο). χαμογελώ με τα σάλια μου να στάζουν στο τρεμάμενο πιγούνι μου. Είμαι ενοχλητικός, πολύ ενοχλητικός. ΓΙΑ ΔΕΣΙΜΟ. Ψιθυρίζω: Δεν είμαι σαν εσάς. εγώ είμαι εγώ. είμαι ελεύθερος\nΑναρτήθηκε από ελπίς στις 6:53 μ.μ. Δεν υπάρχουν σχόλια:


ξεναγός νεκρόπολης: Δεξαμενή\nταδε εφη ξεναγός νεκρόπολης στις 1:29 π.μ.\nο φιλος του οικονομου 22 Νοεμβρίου 2010 - 8:50 π.μ.\nΚατ' αρχάς να εγκωμιάσω το bolding σύστημα σου.\nΣε δευτερο λόγο νομίζω έπρεπε να αναφέρεις οτι οι αρχαίοι Έλληνες ανακάλυψαν την δεξαμενή. Η φράση "εύρηκα" που είπε ο Αρχιμήδης αποδίδεται ψευδώς στον τρόπο να εξετάσει την καθαρότητα του χρυσού.\nΣτην πραγματικότητα ο Αρχιμήδης ήταν χαρούμενος που είχε ανακαλύψει την δεξαμενή.\nΑνώνυμος 22 Νοεμβρίου 2010 - 12:38 μ.μ.\nΑνώνυμος 23 Νοεμβρίου 2010 - 12:09 μ.μ.\nδεν πας καλά εσύ...\nτην ξέρω την δεξαμενή αυτή..\nκαι την απλή μας κίνηση. πολύ ευκολάκια βάζεις...!!!\nξεναγός νεκρόπολης 24 Νοεμβρίου 2010 - 9:53 π.μ.\nπρος φίλο του οικονόμου.\nότι μπορούμε κάνουμε...!μέχι και το πανίσχυρο όπλο του bold επιστράτευσα!\_\nέτσι...μέχρι να στεγνώσουμε από δάκρυα\nόσο πιο ευκολάκι, τόσο πιο δυσκολάκι.\nΑνώνυμος 26 Νοεμβρίου 2010 - 12:44 π.μ.\nμετα κ απο μειλ λιστας που ελαβα ("...το ποτηρι εχει γινει δεξαμενη...")εχω να ρωτησω:\nτι εχεις παθει με τις δεξαμενες?\nμηπως βλεπεις στον υπνο σου δεξαμενες?\nξεναγός νεκρόπολης 1 Δεκεμβρίου 2010 - 1:15 μ.μ.\nη δεξαμενή καταστράφηκε\nΑνώνυμος 1 Δεκεμβρίου 2010 - 5:40 μ.μ.\nΑνώνυμος 11 Δεκεμβρίου 2010 - 4:08 μ.μ.\nγιατι δεν βρισκεστε απο κοντα να τα πειτε.\nτις εχουμε γαμησει (και οχι με την ομορφη εννοια) ,λιγο (χρωματισμενη με ειρωνια αυτη η λεξη) τις διαπροσωπικες σχεσεις


Η Αμερική δεν εμπιστεύεται τους παρόχους ίντερνετ, ζητάει από τους χρήστες να περιγράψουν τις ταχύτητες | Techblog.gr\nΣάββατο, 27/03/2021 · Νίκος Καϊμακάμης FCC\nΤο βιώνουμε και εδώ στην Ελλάδα, αλλά και στην Αμερική η κατάσταση των συνδέσεων στο Internet δεν είναι ακριβώς όπως την περιγράφουν οι πάροχοι. Καλές οι υποσχέσεις των ISPs, αλλά μόνο οι χρήστες των υπηρεσιών μπορούν να δώσουν την πραγματική εικόνα.\nH Federal Communications Commission (FCC) είναι κάτι αντίστοιχο με την Εθνική Επιτροπή Τηλεπικοινωνιών και Ταχυδρομείων στη χώρα μας. Η Ομοσπονδιακή Επιτροπή Τηλεπικοινωνιών στις ΗΠΑ ζητά από τους πολίτες να περιγράψουν τη σχέση τους με τον τηλεπικοινωνιακό τους πάροχο, έτσι ώστε να αντλήσει χρήσιμες πληροφορίες αναφορικά με την πραγματική ταχύτητα σύνδεσης στο Internet.\nΠροφανώς, είναι παγκόσμιο φαινόμενο το να υπάρχει μεγάλη απόσταση σε σχέση με τα όσα υπόσχεται ένας πάροχος και τα όσα προσφέρει τελικά σε πραγματικές συνθήκες. Η μέθοδος της FCC ζητά από τους πολίτες να δώσουν τη διεύθυνση τους και μετά μπορούν σε μία ειδική φόρμα να συμπληρώσουν την κατάσταση με την σύνδεση στο Internet.\nO σκοπός της FCC είναι να θέσει νέα πρότυπα στο τι είναι αποδεκτό σε επίπεδο ταχύτητας σύνδεσης, ενώ παράλληλα θέλει να δει τις αποκλίσεις που υπάρχουν μεταξύ ονομαστικής και πραγματικής ταχύτητας broadband. Φανταστείτε τι… μαργαριτάρια θα έβγαιναν εάν γινόταν μία αντίστοιχη προσπάθεια στη χώρα μας…\nSmartphones FCC Samsung Galaxy Note 7\nΠαρασκευή, 15/07/2016 · Γιώργος Αρβανιτίδης


Άλαν Σέπαρντ 1923 – 1998\nΟ Άλαν Σέπαρντ υπήρξε ο πρώτος Αμερικανός αστροναύτης που ταξίδεψε στο διάστημα.\nΓεννημένος στις 18 Νοεμβρίου 1923 στο Ντέρι της πολιτείας Νιού Χαμσάιρ των ΗΠΑ, αποφοίτησε από την Ναυτική Ακαδημία των ΗΠΑ το 1944 και υπηρέτησε στον Ειρηνικό κατά τη διάρκεια του Β' Παγκοσμίου Πολέμου επί του αντιτορπιλικού USS Cogswell. To 1947 εντάχθηκε στην αεροπορία του Ναυτικού και το 1951 επιλέχθηκε ως δοκιμαστής πιλότος πειραματικών αεροσκαφών.\nΤο 1959 ήταν η χρονιά που χάραξε την υπόλοιπη ζωή του. Επιλέχθηκε από την Εθνική Διοίκηση Αεροναυτικής και Διαστήματος (NASA) ως μέλος της πρώτης επταμελούς ομάδας αστροναυτών, η οποία δημιουργήθηκε για τις ανάγκες τού αμερικανικού διαστημικού προγράμματος «Μέρκιουρι»\nΣτις 5 Μαΐου 1961 πραγματοποίησε μια 15λεπτη υποτροχιακή πτήση με το διαστημικό σκάφος «Freedom 7», κατά την οποία έφτασε σε ύψος 185 χιλιομέτρων. Πριν από 23 ημέρες είχε εκτοξευθεί ο Σοβιετικός ταγματάρχης Γιούρι Γκαγκάριν, ο πρώτος άνθρωπος που πέταξε σε τροχιά γύρω από την Γη. Η πρωτιά των Σοβιετικών ενεργοποίησε τα αντανακλαστικά των Αμερικανών και ο Σέπαρντ έγινε εθνικός ήρωας.\nΤο 1964 επιλέχθηκε ως κυβερνήτης της πρώτης επανδρωμένης αποστολής του διαστημικού προγράμματος «Gemini». Θα πιλοτάριζε το Gemini 3, αλλά αντικαταστάθηκε, όταν διαπιστώθηκε ότι πάσχει από το σύνδρομο Μενιέρ, μια πάθηση του έσω ωτός, που προκαλεί επεισόδια ιλίγγου και παροδική απώλεια ακοής. Υποβλήθηκε σε χειρουργική επέμβαση και το 1969 επέστρεψε στην διαστημική δράση.\nΣυμμετείχε και στο διαστημικό πρόγραμμα «Απόλλων» ως κυβερνήτης της πτήσης του «Απόλλων 14» (31 Ιανουαρίου - 9 Φεβρουαρίου 1971) με προορισμό τον κρατήρα Φρα Μάουρο της Σελήνης και πλήρωμα τους αστροναύτες Στιούαρτ Ρούζα και Έντγκαρ Μίτσελ. Κατά την διάρκεια του σεληνιακού περιπάτου ο Σέπαρντ δεν ξέχασε να επίδοθεί στο αγαπημένο του άθλημα το γκολφ.\nΤο 1974 αποστρατεύτηκε από το Πολεμικό Ναυτικό με τον βαθμό του υποναυάρχου και τον ίδιο χρόνο ολοκλήρωσε την καριέρα του στην NASA. Τα επόμενα χρόνια εργάστηκε σε διάφορες ιδιωτικές επιχειρήσεις.\nΈλαβε πολλά βραβεία, μεταξύ των οποίων το ανώτατο μετάλλιο της NASA και το Μετάλλιο της Τιμής του Κογκρέσου. Το 1994 εκδόθηκε το βιβλίο του «Moon Shot: The Inside Story of America's Race to the Moon», που συνέγραψε με τον συνάδελφό του Ντίκι Σλέιτον.\nΔύο χρόνια αργότερα, ο Άλαν Σέπαρντ διαγνώστηκε με λευχαιμία και στις 21 Ιουλίου 1998, άφησε την τελευταία του πνοή στο Πεμπλ Μπιτς της Καλιφόρνιας.